ޕްރިންސިޕަލަކަށް އެއް ސްކޫލް ގައި ގިނަވެގެން ހުރެވޭނީ 8 އަހަރު.\nއ-ވޮއިސް 11 ސެޕްޓެމްބަރ 2020\nމީގެ ކުރިން ޕްރިންސިޕަލަކަށް ސްކޫލެއްގައި ކިތަންމެ ދުވަހެއް ވަންދެން ވެސް މަސައްކަތްކުރެވޭ ގޮތަށް ހަމަޖެހިފައި އޮތަސް އެއް ސްކޫލެއްގައި ޕްރިންސިޕަލަކަށް ގިނަވެގެން ހުރެވޭނީ އަށް އަހަރު ކަމަށް ހަމަޖައްސައި ސްކޫލްތަކުގެ ޕްރިންސިޕަލުން ވަޒީފާ އަދާކުރާ ސްކޫލް ކަނޑައެޅުމުގެ އުސޫލް އާންމުކޮށްފިއެވެ.\nސިވިލް ސަރވިސް ކޮމިޝަނުން އެކުލަވާލާފައިވާ މިއުސޫލު މިހާރުވަނީ އެޑިއުކޭޝަން މިނިސްޓްރީގެ ވެބްސައިޓްގައި އާންމުކޮށްފައެވެ.\nއެ އުސޫލުގައި ބުނާ ގޮތުން ޕްރިންސިޕަލުން ވަޒީފާ އަދާކުރާ ސްކޫލު ކަނޑައެޅުމުގެ އުސޫލެއް ހެދީ ސަރުކާރުގެ ސްކޫލުތަކުގެ ހިންގުމުގެ ނިޒާމު ހަރުދަނާކޮށް ސްކޫލުތަކަށް އެންމެ އެކަށީގެންވާ ގާބިލް ޕްރިންސިޕަލުން އައްޔަން ކުރުމަށެވެ. އޭގެ އިތުރުން އެއް ސްކޫލެއްގައި ދިގު މުއްދަތަކަށް އެއް ޕްރިންސިޕަލުން ތިބުމުން ދިމާވާ ބައެއް ނޭދެވޭ މައްސަލަތަކަށް ހައްލު ހޯދުމާއި އާ ހިޔާލުތަކާއި ވިސްނުންތަކަށް ބިނާކޮށް ސްކޫލުތަކުގެ ހިންގުން ހަރުދަނާކުރުމަކީ ވެސް، އުސޫލުގެ ބޭނުމެއް ކަމަށް ބުންޏެވެ.\nޕްރިންސިޕަލުންގެ މަގާމަކީ އެޑިއުކޭޝަން މިނިސްޓްރީގެ އިދާރީ އޮނިގަނޑުގައި ހިމެނޭ މަގާމަކަށްވާއިރު ސްކޫލުތަކަށް ބޭނުންވާ ޕްރިންސިޕަލުން ހޯދަން އިއުލާނު ކުރަންވާނީ ސިވިލް ސާވިސްގެ ވަޒީފާތަކަށް މީހުން ހޮވުމާއި އައްޔަންކުރުމުގެ މިންގަނޑުތަކާއި އުސޫލުތަކާ އެއްގޮތަށް ކަމަށް ވެސް ބުނެ އެވެ.\nޕްރިންސިޕަލުންގެ މަގާމަކީ ސީއެސްގެ “ދާއިމީ” ގިންތީގައި ހިމެނޭ މަގާމަކަށްވާތީ އެ މުވައްޒަފުންނާ މެދު ވެސް އަމަލުކުރަންވާނީ އެ ސާވިސްގެ ގަވައިދުގެ ތެރެއިން ދާއިމީ ގިންތީގެ މުވައްޒަފުންނާމެދު އަމަލުކުރާ ގޮތަށެވެ.\nޕްރިންސިޕަލުން ވަޒީފާ އަދާކުރާނެ ސްކޫލު ކަނޑައަޅާނީ، އުސޫލުގައި ބުނާގޮތުން، އެޑިއުކޭޝަން މިނިސްޓަރުގެ ލަފާގެ މަތިން އެ މިނިސްޓްރީގެ ޕާމަނަންޓް ސެކްރެޓަރީ (ޕީއެސް) ހިމެނޭގޮތަށް އެކުލަވާލާ ފަސް މެމްބަރުންގެ ދާއިމީ ކޮމިޓީއަކުންނެވެ. އެ ކޮމިޓީ އެކުލަވާލަން ޖެހޭނީ ވެސް ޕީއެސް އެވެ.\nމިހާތަނަށް އަމަލުކުރަމުން އައިގޮތަށް ބަލާއިރު، ސްކޫލަކަށް ޕްރިންސިޕަލަކު ހޯދަން އިއުލާނުކުރުމަށްފަހު އެ މީހަކާ އިންޓަވިއުކުރާނީ އެޑިއުކޭޝަން މިނިސްޓްރީގެ ޕެނަލަކުންނެވެ. އިންޓަވިއުތަކުން ފާސްވެއްޖެނަމަ އެ މީހަކު ޕްރިންސިޕަލްގެ މަގާމަށް ހޮވުނީ އެވެ. އިތުރު ޕެނަލެއް ނުވަތަ ކޮމިޓީއަކުން މަސައްކަތެއް ކުރާކަށް ނުޖެހޭނެ އެވެ.\nޕްރިންސިޕަލްގެ މަގާމަކީ އެޑިއުކޭޝަން މިނިސްޓްރީގެ އޮނިގަނޑުގެ ދާއިމީ މަގާމަކަށް ވިއަސް ޕްރިންސިޕަލުން ތިބެން ޖެހޭނީ އެ މަގާމެއްގެ މަސްއޫލިއްޔަތުތައް އަދާކުރުމަށް ސަރުކާރުގެ ސްކޫލެއްގައި ޓެނުއަޝިޕުގަ އެވެ. އެގޮތަށް ޕްރިންސިޕަލްގެ މަގާމުގައި ތިބޭ މުއްދަތަކީ ހަތަރު އަހަރެވެ. އެއް ސްކޫލެއްގައި ޕްރިންސިޕަލަކަށް އެންމެ ގިނަވެގެން މަސައްކަތްކުރެވޭނީ ވިދިވިދިގެން އަށް އަހަރެވެ.\nއެޑިއުކޭޝަން މިނިސްޓްރީގެ ވެބްސައިޓުގައި އެ އުސޫލު އާއްމުކުރީ އިއްޔެ ނަމަވެސް އާއްމުކުރި ތާރީހެއް ކަމަށް އެ ލިޔުމުގައި ޖަހާފައިވަނީ ޖެނުއަރީ 16، 2020 އެވެ.\nއެ އުސޫލު އާއްމުކުރާ ދުވަހުން ފެށިގެން އެއަށް އަމަލުކުރަންޖެހެ އެވެ. އެއާއެކު ސަރުކާރުގެ ސްކޫލުތަކުގެ އިދާރީީ އޮނިގަނޑުގައި ތިބި ޕްރިންސިޕަލުން އެޑިއުކޭޝަން މިނިސްޓްރީގެ އިދާރީ އޮނިގަނޑަށް ބަދަލުވާނެ އެވެ. އެ ޕްރިންސިޕަލުންނަށް އެއް އަހަރު ދުވަހުގެ ތެރޭގައި ޕްރިންސިޕަލުންގެ ޓެނުއަޝިޕް ހަމަޖައްސައި ނިންމަންޖެހޭނެ ކަމަށް ވެސް އުސޫލުގައި ބުންޏެވެ.\nއެނގިފައިވާ ގޮތުގައި ޕްރިންސިޕަލުން މަސައްކަތްކުރާނެ ސްކޫލު ކަނޑައެޅުމުގެ އުސޫލާ މެދު ރާއްޖޭގެ ގިނަ ސްކޫލުތަކުގެ ޕްރިންސިޕަލުން ދަނީ ކަންބޮޑުވުން ފާޅުކުރަމުންނެވެ. އެ އުސޫލާ ގުޅޭގޮތުން ޕްރިންސިޕަލުންނަށް މައުލޫމާތު ދޭން އެޑިއުކޭޝަން މިނިސްޓްރީން ނިންމާފައިވާކަމަށް ވެސް އެނގިފައި ވެ އެވެ.\nއަރުޝީފަށް ނެގީ 11/09/2020 11:22\nއެންމެފަހުން އަޕްޑޭޓްކުރީ 11/09/2020 11:22\nމަރިޔަމް އަނާ 16 މިނެޓު ކުރިން


!…މާފްކުރޭ މަންމާ | arippe's blog\nލިޔުނީ އަހުމަދު އަރީފް (ފ.ނިލަންދޫ)\n“ކޮބާ ނައްޓާލަނީ…. ކުނބުރުދޫއަށް ދާބަޔަކުވިއްޔާ އަރާ…” ދޯނީގެ ކައްޕީގެ އެއަޑު ކަންފަތުގައި ޖެހުމާއެކު ފެންފިލައިގަނޑުމަތީގައި އިށީދެލައިގެން އިން ޝިފާނާއަށް އޭނާގެ ބަނޑުގައި އަތްޖައްސައިލެވުނެވެ. ބަޑުގައިވާ ބައްޕަނެތް ދަރިފުޅުގެ މުސްތަގުބަލާމެދު ވިސްނާލެވުނެވެ. ހުންގާނުގައިހުރި ގާދިރުބެ ފިޔަވައި އެހިސާބުގައި އެއްވެސް މީހަކު ނެތެވެ. އަޅާލާނެ ޔާރެއް އިޔާރެއް ނެތި ބަކީވެފައި އިންކަހަލައެވެ. އެކަނިވެރި ވެފައެވެ.\nމަޑު ދުވެލީގައި ދިއްދޫ ފަޅުން މާސިންގާ ކަނޑަށް އޮޑި ބޭރުކުރަމުންދިޔައިރު އުފެދެމުންދިޔަ ފޮނުގަނޑުތަކާ އޭނާގެ ހަޔާތާ ގުޅުމެއް ވާކަމުގެ އިޙުސާސްތަކެއް ޝިފާނާއަށް ކުރެވެމުންދިޔައެވެ. ދުނިޔޭގެ ދަޅަތަކަށް ހެއްލިގެން އުފަލާ އަރާމުގައި މަޖާކުރުމަށްފަހު ކެހިލިބުނު ދުވަހު ދުނިޔެއަށްވެސް ލަދުން އިންނަންޖެހުމުން ލޮނުގަނޑުމަތީގައި މިނެޓެއް ވަންދެން ނަށާލުމަށްފަހު ހިނދެމުންދިޔަ ފޮނުތަކާ އެނާގެ ހަޔާތާ އެއްވެސް ތަފާތެއް ނެތޭ ހިތްބުނަމުންދިޔައެވެ.\nދިއްލާފައިވާ ރަތްއަވީގައި އިށީނދެލައިގެން އިންއިރު މާޒީގެ ޞަފްހާތައް އޭނާގެ މޫނުމައްޗަށް ކުލަ ފޮޓޯތަކެއްހެން ސިފަވަމުންދިޔަކަހަލައެވެ. އެއީ މީގެ ގާތްގަނޑަކަށް ދޮޅު އަހަރުކުރިއެވެ. އުފަންރަށުގައި އޭނާގެ މަންމަ ގާތުގައި އުޅުނު ދުވަސްތަކެވެ. މިނިވަންކަމާއެކު ހަޔާތުގެ ހުރިހައިވަގުތެއް އުފަލާ މަޖަލުގައި ވޭތުކުރި ދުވަސްތަކެވެ. “ދަރިފުޅާ މިރޭވެސް ބޭރަށް ދަނީތަ؟… މިހާރު ގަޑިން އެހެރަދެން އެގާރަޖަހަނީ ވިއްޔާ..!” މެދުގޭތެރޭގައި ބަހައްޓާފައި ހުރި ފަތްޖެހި އެނދެއްގައި އޮށޯވެލައިގެން އޮތް ރަސީދާ އޭނާގެ ދަރިފުޅަށް ގޮވައިލަމުން ބާލީސްމަތިން ބޯހިއްލާލިއެވެވެ. ކޮންމެ ރެއަަކުވެސް އެހައި ދަންކޮށްފައި ބޭރަށްދާތީ އެސުވާލު އަމާޒުކުރެވެއެވެ. ރަސީދާގެ އެސުވާލަށް ޝިފާނާދޭނީ އާންމުކޮށް ހަަމަ އެއްޖަވާބެކެވެ.\n“ކިހައި ދެރަކަމެއް ދެންތީ މަންމާ..! ހީވަނީ ކޮންމެ ރެއަކު އަހަރެން ބޭރަށްދާގަޑިއާ ދިމާކޮށް ކިޔާ ދުޢާއެއްހެން ތީ… ތިތަންކޮޅު ދަސްކުރަންތަ އަބަދު ތިޔަހެން ތި ކިޔަނީ…؟ ނޫނީ އަހަންނަށް ޖެއްސުމައްތަ ތިހެން ތި ކިޔަނީ؟” މުސްކުޅި މަންމައެއްގެ ހިތް ރޮއްވާލުމަކީ ފަހަރުގައި އެފުރާގެ ކުދިންނަށް ލިބޭ އުފަލަކީ ތޯއްޗެކެވެ. އެކަނިވެރިކަމާ ހިތްދަތިކަންމަތީ ލޯބިވާ ދަރިފުޅު ގެއަށް އަންނާނެ ވަގުތަކަށް އިންތިޒާރުކޮށްކޮށްއޮއްވާ ނިދިއައިސް ދެެލޯ ފުރާލަނީ ކިތައްކިތައް ރޭގައިކަން ދެނެވޮޑިގެންވާނީ ކުޅަދުންވަންތަ އިލާހެވެ.\nދިރިއުޅުމުގެ ހަމައެކަނި އުއްމީދުކަމުގައިވާ އެލޯބިވާ ދަރިފުޅުގެ އުޅުމާބެހޭގޮތުން ޝަކުވާކުރެވެއެވެ. ދަރިންނަކީ މައިންނަށް ދެއްވާ ނަސީބެކޭ ބުނާތީ އަޑުއާހާމީހުންގެ ލިސްޓުގައި ރަސީދާވެސް ހިމެނެއެވެ. އެހެންނަމަވެސް އެކަން ގަބޫލުކުރަން އޭނާއަށް ވަރަށް ދައްޗެވެ. ” މަންމައަށް ކޮން ކުށެއް ކުރެވިގެންތަ… ދަރިފުޅު މަންމައަށް ތިހާ ނަފްރަތް ތިކުރަނީ… ކޯއްޗެއް ހޯދައިނުދީގެން މަންމައަށް ތިހެން ތިހަދަނީ…. މަންމަގެ ހުރިހައިވެސް މީހަކީ ތީ… ދެން ކީއްވެ؟؟” އެއްވެސް ހިފެހެއްޓުމެއްނެތި ދެކޯތާފަތްމައްޗަށް ކަރުނަތައް އޮހޮރެމުން ދިޔައިރު ރަސީދާގެ ތުރުތުރުލަމުންދިޔަ އެއަޑުގައިވަނީ ވޭނާ ހިތްދަތިކަމާ ކެކުޅުންތަކުގެ އާހެވެ. ހިތަށް ކުރާ ބާރާ ލަގޮނޑީގައި އަޅާ ވޭން ބުނެދޭންވެސް ދައްޗެވެ. އެހެންނަމަވެސް އެވާހަކަތަކުން ޝިފާނާގެ ހިތަށް ކުރި އެއްވެސް އަސަރެއް ނެތެވެ. “ކޮންމެހެން މާ ވައްތަރު ވައްތަރަށް ރޯން ހަދާނެ ކަމެއްނެތް… މިއަދުން ފެށިގެން މަގޭ ބަލާބޮޑުވެގެން އުޅޭކަށް ނުޖެހޭނެ… މަމިދަނީ ފިއްޓޭއާއެކު ފިއްޓޭމެން ރަށަށް… ދިއްދޫއަށް…” ބަނޑުއަޅައިވިހައި މައިމީހާ ނިކަމެތިވެ ބަލިވިދުވަހު، އެމައިމީހާ ދޫކޮށް ފުރައިގެންދިޔައީ ދުނިޔޭގެ އަރަމާ މަސްތަށް ހެއްލިގެންނެވެ.\n“އެކޮއި.. ހޮޑު ލަވަނީތަ؟ މިއޮށްދެން ރަށަށްލެފުނީ…” ސިއްސައިގެންދިޔައީ ހުންގާނުގައިހުރި ގާދިރުބެ ގޮވާލިއަޑަށެވެ. “ނޫނޭ ބޭބޭ.. އަހަރެން ހަމަ ރަނގަޅު..” ލޮލުން ވެއްޓުނު ކަރުނަތިއްކެއް ފުހެލަމުން ޝިފާނާ ބޯހޫރައިލިއެވެ. މަންމައާމެދު ކަންތައް ކުރެވުނު އިހާނެތި ގޮތްތައް ހިތަށް އަރާފަހަރަކު އޭނާގެ ދެލޮލަކުން ކަރުނައެއް ނުހިކެއެވެ. މަޑުމަޑުން އޭނާއަށް ފާލަމާ ދިމާއަށް ބަލައިލެވުނެވެ. އޭރު ރަސީދާ އޭނާގެ ދަރިފުޅުގެ އިންތިޒާރުގައި އެހިސާބުގައި ހުރި ގަހެއްގެ ހިޔަލުގައި މަޑުކޮށްލައިގެން ހުއްޓެވެ. ކެތްމަދުވެފައެވެ. “މަންމާ…!” ޝިފާނާއަށް މޫނުގައި އަތްއަޅައިލެވުނެވެ. އަދި މަންމަގެފުށުން މަޢާފްލިބުމަށްއެދި ހިތާހިތުން ދުއާކުރެވުނެވެ.\nމަގޭހިތުގެ ޝަކުވާ »


ދިރާގު ވަނީ ދިވެހިންނަށް ވަޒީފާ ދިނުމުގަ މުޅި ރާއްޖެއަށް ގޮންޖަހައި ނަމޫނާ ދައްކާފަ!\nދިރާގަކީ އެންމެ ގިނަ އަދަދެއްގެ މުވައްޒިފުން މަސައްކަތްކުރާ އެއް ކުންފުންޏެވެ. އެހެންކަމާއިއެކުވެސް ކުންފުނީގައި މަސައްކަތްކުރާ ދިވެހި މުވައްޒިފުންގެ ނިޞްބަތަކީ 99 އިންސައްތައެވެ. މިއީ ރާއްޖޭގެ އެހެން ކުނފުނިތަކާއި އަޅައިބަލާއިރު ރެކޯޑް އަދަދެކެވެ.\nދިރާގު އުފެދިގެން އައިއިރު ރާއްޖޭގައި ކަމުގެ އެއްވެސް މައުލޫމާތެއް، ތަޖުރިބާއެއް ލިބިފައި ތިބީ ވަރަށް މަދުބައަކަށެވެ. އެމީހުންނަށްވެސް އެނގެނީ ހަމައެކަނި ގޭގެއަށް ފޯނު ގުޅައިދިނުމާއި އެކަމާއި ގުޅުންހުރި ކަންކަމެވެ. އެންމެ މޮޅު ޓެކްނީޝިއަނުންނަށް އެނގެނީ ހަމައެކަނި އެއިރު ހުރި ފޯން އެކްސްޗޭންޖްގެ ކަންކަމެވެ.\nކޭބަލްއެންޑް ވަޔަރލަސް އިން ރާއްޖޭގައި ޚިދުމަތްދޭން ފަށައި އެންމެ ބޮޑު އިސްކަމެއް ދިނީ މަސައްކަތްކުރާނެ ފަންނީ މީހުން ބިނާ ކުރުމަށެވެ. ދިވެހިންނަށް މަސައްކަތް ދަސްކޮށް ދިނުމަށެވެ. ނަތީޖާއެއްގެ ގޮތުން ދިރާގު ފަށައި ހިންގަމުން އައިދުވަސްވަރު ބޭރުގެ ހަމަ އެކަނި އެންމެ މުވައްޒިފަކު ހުރެގެންވެސް ކުންފުނި ވަނީ ހިންގައި ކުރިއެރުންތައް ހޯދައިފައެވެ.\nމިއަދުނޫހަށް މައުލޫމާތު ލިބިފައިވާ ގޮތުން ކުންފުނީގެ ހިއްޞާއަށް ގެނެވުނު ބަދަލުތަކާއިއެކު މިހާރުވެސް ދިރާގުގައި މަސައްކަތްކުރާ ބޭރު މީހުންގެ އަދަދު ދެއަތްތިލައިގެ އިނގިލިތަކުން ގުނައިލެވޭނެއެވެ. މިއީ ރާއްޖޭގެ ހުރިހާ ކުންފުނިތަކަށް ނަމޫނާ އަދަދެކެވެ. ޚާއްޞަކޮށް ސަރުކާރުގެ ކުންފުނިތަކުން ވިސްނަން ޖެހޭނެ ކަމެކެވެ.\nދިރާގުން އަބަދުވެސް ބުނަމުން އަންނަނީ އެކުންފުނީގެ އެންމެ ބޮޑު ރައުސުލްމާލަކީ ތަނުގައި ޚިދުމަތްކުރާ މުވައްޒިފުންކަމެވެ. ކުންފުނި ކުރިއަރައި ޚިދުމަތްތައް ފުޅައުކުރެވެމުން އަންނަނީ އަދި ކަސްޓަމަރުންނަށް ދެވޭ ޚިދުމަތުގެ ފެންވަރު މަތިކުރެވެމުން އަންނަނީ މުވައްޒިފުންގެ މަސައްކަތުން ކަމަށެވެ.\nދިރާގު އެޕްރެންޓިސްޝިޕް ޕްރޮގްރާމުން 27 ކުދިން ގްރެޖްއޭޓްވެ، އިތުރު 17 ކުދިންނަށް ފުރުޞަތު ލިބިއްޖެ!\nދިރާގުން ރާއްޖެއަށް 5ޖީ ނެޓްވޯކް ސަޕޯޓު ކުރާ ވާވޭގެ ފޯނު ތައާރަފްކޮށްފި\nކުރިއަށްއޮތް4ދުވަހު ޙިދުމަތްތައް ބޭނުންކުރުމުގައި ދަތިތަކެއް ދިމާވެދާނެ: ދިރާގު\nދިރާގުގެ ހިއްސާ އަކަށް ބާރަ ރުފިޔާ ބަހަން ހުށަހަޅައިފި\nލަންކާގެ ޑައިލޮގް އާއި ގުޅިގެން ދިރާގާއި އުރީދޫ އިން ބައިނަލްއަގްވާމީ ސަބްމެރިން ކޭބަލެއް އަޅަނީ\nދިރާގާއި ބައިކްމޯލްޑިވްސް ގުޅިގެން ކުރިއަށްގެންދާ ބައިކް ޗެމްޕިއަންޝިޕް އަންނަމަހު ބާއްވަނީ\n2 އޮކްޓޯބަރ 2019


Israel in Hezbollah ge is bayaky maraalumun masrahu naamaan vejje\nއިޒްރޭލުން ހިޒްބުﷲގެ އިސް ބަޔަކު މަރާލުމުން މަސްރަހު ނާމާންވެއްޖެ\nއިޒްރޭލު ސިފައިން ގޯލާންގައި\nއިޒްރޭލުން ސީރިއާގެ ގުނައިތުރާ ޕްރޮވިންސަށް ދިން ހަމަލާތަކެއްގައި ލުބްނާންގެ ޝިޔައީ ހަނގުރާމަވެރި ޖަމާއަތް ހިޒްބުﷲގެ އިސް ކޮމާންޑަރެއްގެ ދަރިއަކާއި ކޮމާންޑަރަކު މަރުވެފައިވާ ކަމަށް އެ ޖަމާއަތުން ބުނެފި އެވެ.\nހިޒްބުﷲ އިން ނެރުނު ބަޔާނެއްގައި ބުނީ އިޒްރޭލުގެ ހެލިކޮޕްޓަރަކުން މިސައިލްތަކެއް ފޮނުވާލާފައި ވަނީ ގޯލާންގެ ކައިރި ހިސާބަކުން ސީރިއާ ތެރެއިން ދަތުރުކުރި ކާރަކަށް ކަމަށެވެ. އެ ކާރަކީ ހިޒްބުﷲގެ ކޮމާންޑަރެއްގެ ދަރިއެއް ކަމަށްވާ ޖިހާދު މުގްނިޔާ ދަތުުރުކުރި ކާރު ކަމަށް ހިޒްބުﷲ އިން ބުންޏެވެ. މުގްނިޔާގެ އުމުރަކީ 20 އަހަރެވެ. މި ޒުވާނާ އަކީ 2008 ވަނަ އަހަރު ދިމިޝްގުގައި އިޒްރޭލުން ދިން ކަމަށް ޝައްކު ކުރެވޭ ހަަމަލާއެއްގައި މަރާލާފައިވާ ހިޒްބުﷲގެ ކޮންމާޑަރު އިމާދު މުގްނިޔާގެ ދަރިއެކެވެ.\nހިޒްބުﷲ އިން ބުނީ އެ ޖަމާއަތުން ސީރިއާގެ ކަންކަމަށް ކަނޑައަޅާފައި ހުންނަ ވެރިޔާ މުހައްްމަދު އީސާ ވެސް ހަމަލާގައި މަރުވި ކަމަށާއި މިއީ މި ވަރުގަދަ ހަމަލާގައި މަރުވި "މުހިންމު މީހުންގެ ތެރެއިން އެކަކު" ކަމަށެވެ. އަދި ބުނެފައި ވަނީ އިޒްރޭލުގެ ހަމަލާގެ ބަދަލު ހިފާނެ ކަމަށެވެ. ނަމަވެސް މަރުވީ ކިތައް މީހުން ކަމެއް ނުބުނެ އެވެ.\nއަލްޖަޒީރާ އިން ބުނާ ގޮތުގައި މިއީ ސީރިއާގައި ހަނގުރާމަ ފެށި ފަހުން އިޒްރޭލުން ސީރިއާ ތެރޭގައި ހަމަލާ ދިން ހަތް ވަނަ ފަހަރެވެ. މި ހަމަލާ ދިންކަން އިޒްރޭލުގެ އަސްކަރީ އޮފިޝަލުންނާ ހަވާލާދީ އިޒްރޭލުގެ މީޑިއާ އިން ބުނެފައިވެ އެވެ.\nއިޒްރޭލާއި ހިޒްބުﷲއާ ދެމެދު 2006 ވަނަ އަހަރު ވަރުގަދަ ހަނގުރާމައެއް ހިނގި އެވެ. މަސް ދުވަސް ވަންދެން ކުރި ހަނގުރާމާގައި ދެ ކޮޅުން ވެސް ވަނީ ކާމިޔާބީ އިއުލާނުކޮށްފަ އެވެ.


Bali Haalathuge Sababun Qaloa Roadha Nuhifivaanama Hadhaany Kihine? | Dhiislam\nބަލިހާލަތުގެ ސަބަބުން ޤަޟާ ރޯދަ ނުހިފިވާނަމަ ހަދާނީ ކިހިނެއް؟\nޑރ. މުޙައްމަދު ޢިޔާޟު ޢަބްދުއްލަތީފް އޯގަސްޓް 26, 2011\nސުވާލު:ބަލިހާލަތުގެ ސަބަބުން ޤަޟާ ރޯދަ ނުހިފި ވާނަމަ ދެން ކަންތައް ކުރަންޖެހޭނެގޮތަކީ ކޮބައިތޯ؟ ތަފްސީލުކޮށްދެއްވުން އެދެން؟\nފަސޭހަވާނެ ކަމުގެ އުއްމީދެއް ނެތް ބަލީގައިވާ މީހާ ގެ މައްޗަށް ރޯދަ ހިފުމެއް ނެތެވެ. އަދި ގެއްލުނު ރޯދަ ގަޟާ ކުރުމެއްވެސް ނެތެވެ. އޭގެ ބަދަލުގައި ގެއްލޭ ކޮންމެ ރޯދަ އަކަށް މިސްކީނަކަށް ކާންދޭނީއެވެ. އޭނާ ދުނިޔޭގައި ހުރެއްޖެނަމަ އެކަން އަމިއްލަ އަށް ކުރާނީއެވެ. ނިޔާވެފައިވާނަމަ ވާރުތަވެރިން އެކަން ކުރާނީއެވެ.\nއެހެންނަމަވެސް، އެމީހެއްގެ ބައްޔަކީ ފަސޭހަވާނެ ކަމުގެ އުއްމީދު އޮތް ބައްޔަކަށް ވަނީނަމަ، ބަލީގެ ސަބަބުން އެމީހެއްގެ މައްޗަށް ރަމަޟާން މަހު ރޯދަ ހިފުން ވާޖިބު ވެގެންނެއް ނުވެއެވެ. އޭގެ ބަދަލުގައި ބަލި ފަސޭހަ ވުމުން އެހެން ދުވަސްތަކެއްގައި އެރޯދަ ގަޟާ ކުރާނީއެވެ. ބަލި ފަސޭހަ ނުވުމުގެ ސަބަބުން ރޯދަ ގަޟާ ނުކުރެވި ވާނަމަ، އެމީހެއްގެ މައްޗަށް ފާފަ އެއް ނެތެވެ. ރޯދަ ހިފުމެއްވެސް އަދި މިސްކީނަކަށް ކާންދިނުމެއްވެސް ނެތެވެ. އަދި އޭނާގެ ވާރުތަ ވެރިން އެރޯދަ ހިފައިދޭކަށްވެސް އަދި މިސްކީނުންނަށް ކާންދޭކަށްވެސް ނުޖެހޭނެއެވެ.\nއެހެންނަމަވެސް، ރޯދަ ގަޟާ ކުރުމުގެ ފުރުޞަތުލިބި، އެކަން ނުކޮށް ހުއްޓާ މަރުވެއްޖެނަމަ، އޭނާގެ ވާރުތަ ވެރިން އެރޯދަ ހިފައިދިނުމަކީ އެދެވިގެންވާ ކަމެކެވެ. ވާރުތަ ވެރިންނަށް އެރޯދަތައް ހިފައިދިނުން އުނދަގޫ ކަމަކަށް ވެއްޖެނަމަ ކޮންމެ ރޯދަ އަކަށް މިސްކީނަކަށް ކާންދޭނީއެވެ. ކީރިތި ރަސޫލާ ޞައްލަﷲ ޢަލައިހި ވަސައްލަމަ ޙަދީޘް ކުރައްވާފައިވެއެވެ. (مَنْ مَاتَ وَعَلَيْهِ صِيَامٌ صَامَ عَنْهُ وَلِيُّهُ ) މާނައަކީ: "މީހަކު މަރުވާ އިރު އެމީހަކު ހިފަން ޖެހޭ ރޯދައެއް ވާނަމަ އޭނަގެ ވަލީވެރިޔާ އެރޯދަ އެއް ހިފާ ހުށިކަމެވެ". މިޙަދީޘްގެ މުރާދަކީ ރޯދަ މަހުގެ ރޯދައެއް ގެއްލި އެރޯދަ ގަޟާ ކުރުމުގެ ފުރުޞަތު ލިބި، އެކަން ނުކުރެވި ވަނިކޮށް މަރުވެއްޖެމީހާގެ މަތިން ރޯދަ ހިފައިދިނުމެވެ. والله أعلم\nގައިދުރުކޮށް ސަފުހަދައިގެން ނަމާދުކުރުމީ މަކްރޫހަ ކަމަކާއި ނުލައި ހުއްދަ ކަމެއް - ފަތުވާ މަޖިލިސް\nއައިޝަތު ސަހްލާ މާރޗް 16, 2021


ދިވެހީންގެ އެއްބައިވަންތަކަމުގެ ދުވަހުގެ މުނާސަބަތުގައި ބޭއްވެވި ރަސްމީ ޖަލްސާގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅު - The President's Office\nދިވެހީންގެ އެއްބައިވަންތަކަމުގެ ދުވަހުގެ މުނާސަބަތުގައި ބޭއްވެވި ރަސްމީ ޖަލްސާގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅު\n26 ޑިސެންބަރު 2018، ރިފަރެންސް: PR-2018-126\nاللّـه سبحـانـه وتعـالى އަށް ޙަމްދާއި ޝުކުރު ދަންނަވަން. މި އުންމަތުގެ މާތް ނަބިއްޔާ مُحَمَّـد رســول اللّـه صـلّى الله علـيـه وسـلّم އަށް ޞަލަވާތާއި ސަލާމް ލެއްވުން އެދި ދުޢާކުރަން. މި ދުޢާގައި އިތުރު އެކަލޭގެފާނުގެ އާލުންނާއި އަޞްޙާބުން ޝާމިލުކުރަން.\nމިނިސްޓަރ އޮފް ހޯމްއެފެއާޒް އައްޝައިޚް ޢިމްރާން ޢަބްދުﷲ، ދައުލަތުގެ ވަޒީރުން، ދުވާފަރު ކައުންސިލްގެ ރައީސް، ދުވާފަރު ކައުންސިލްގެ މެންބަރުން، މި ރަށުގެ ލޮބުވެތި ރައްޔިތުން، ސަރުކާރުގެ މުއައްސަސާތަކުގެ އިސްވެރިން، މި ބައްދަލުވުމަށް ވަޑައިގެން ތިއްބެވި އެންމެހައި ބޭފުޅުން، ރާއްޖޭގެ ލޮބުވެތި ރައްޔިތުން؛\nރ. ދުވާފަރުގެ ރައްޔިތުންނާ ބައްދަލުކޮށްލުމަކީ، އަޅުގަނޑަށް ލިބޭ ވަރަށް ބޮޑު އުފަލެއް. ވަކިން ޚާއްޞަކޮށް، އަޅުގަނޑާއި އަޅުގަނޑުގެ ވަފުދުގެ މެންބަރުންނަށް މި ރަށުން ތިޔަ ވިދާޅުވި ހޫނު މަރުޙަބާއާއި، ބެހެއްޓެވި ފުރިހަމަ މެހުމާންދާރީގެ ސަބަބުން، އަޅުގަނޑުމެންގެ އުފާވެރިކަން އެތައް ގުނައަކަށް މިއަދު އިތުރުވި.\nދުވާފަރު ރައްޔިތުންނާ ބައްދަލުކޮށްލުމުގެ ނަސީބު އަޅުގަނޑަށް މި ލިބުނީ، ޤައުމީ ފެންވަރުގައި ފާހަގަކުރާ ވަރަށް ޚާއްޞަ މުނާސަބަތެއްގައި. މިއަދަކީ ދިވެހީންގެ އެއްބައިވަންތަކަމުގެ ދުވަސް. ދުވަހުގެ މުނާސަބަތުގައި ރާއްޖޭގެ ލޮބުވެތި ރައްޔިތުންނަށް، ވަރަށް އިޚްލާޞްތެރިކަމާއެކު ތަހުނިޔާއާއި ހެޔޮއެދުންތައް އަރިސްކުރަން.\nދިވެހިންގެ އެއްބައިވަންތަކަމުގެ ދުވަހަކީ، 26 ޑިސެންބަރ 2004 ގައި، މުޅި ރާއްޖެ ތަޖުރިބާކުރި ސުނާމީގެ ބިރުވެރި ކާރިސާއާ ގުޅިފައިވާ ދުވަހެއް. އެދުވަހު ދިވެހީން ދައްކުވައިދިން އިންސާނިއްޔަތުކަމާއި، އެއްބަނޑުއެއްބަފާކަމާއި، އެކުވެރިކަމުގެ މަތިވެރި ރޫޙު ދިރުވައި އާލާކުރުމަށް ފާހަގަކުރާ ދުވަހެއް.\nއަޅުގަނޑު ހިތުން، މިއީ އެ މުނާސަބާ ފާހަގަކުރުމަށް ވަރަށް އެކަށޭނަ ރަށެއް. ތިޔަބޭފުޅުންނަކީ، އެ ދުވަހުގެ ބިރުވެރި ހާދިސާ، ތިޔަބޭފުޅުންގެ އަމިއްލަ ރަށް ކަމަށްވާ، މި އަތޮޅު ކަނދޮޅުދޫ ސުންނާފަތިވުމުން، މި ރަށުގައި އަލުން ވަޒަންވެރި ކުރެވިފައިވާ ބޭފުޅުން. އެ ހިތްދަތި ހަނދާންތައް މިއަދުވެސް ތިޔަބޭފުޅުންގެ ހިތްޕުޅުގައި އާވެއާވެ ހުންނާނެ.\nސުނާމީގައި އަޅުގަނޑުމެންގެ ތެރެއިން 82 މީހުން މަރުވެ، 26 މީހުން ވަނީ ވީނުވީއެއް ނޭނގި ގެއްލިފައި. އެ ކާރިސާގައި ދުނިޔެ ދޫކުރި އަޅުގަނޑުމެންގެ އަޚުންނާއި އުޚްތުންގެ ފުރާނައަށް ހެޔޮ ރަޙްމަތް ލައްވައި، ސުވަރުގޭގެ ނިޢުމަތް މިންވަރުކޮށްދެއްވުން އެދި، މާތް ﷲގެ ޙަޟްރަތަށް ދުޢާކުރަން. އެ ޢާއިލާތަކަށް ކެތްތެރިކަން ދެއްވައި، ޘަވާބާއި ނިޢުމަތްތައް އިތުރުކޮށްދެއްވާށި!\nސުނާމީ އެރިއިރު، ރާއްޖޭގައި މީހުން ދިރިއުޅެމުން އައީ 199 ރަށުގައި. އޭގެ ތެރެއިން 190 ރަށަށް އެކިވަރުގެ ގެއްލުންތައް އެދުވަހު ލިބުނު. އަމިއްލަ ފުރާނަ ސަލާމަތްވުން ފިޔަވައި، ބައެއް މީހުންގެ މުޅި ދިރިއުޅުން ބަރުބާދުވެގެންދިޔަ. ޢުމުރު ދުވަހުގެ މަސައްކަތުން އާރާސްތުކުރި ދިރިއުޅުން އޮޔާދިޔައީ، ދާދި ކުޑަ ހިނދުކޮޅެއްގެ ތެރޭގައި.\nމި ދެންނެވި 190 ރަށުގެ ތެރެއިން، އަލުން އާރާސްތުކުރުން ދަތިވާ މިންވަރަށް ހަލާކުވި ފަސް ރަށެއްގެ މީހުން ވަނީ، އެހެން ރަށްރަށުގައި ވަޒަންވެރިކުރުވާފައި. ގެދޮރު ސުންނާފަތިވި ފަނަރަހާހަށްވުރެ ގިނަ މީހުން، އެތައް އަހަރެއް ވަންދެން ދިރިއުޅެންޖެހުނީ، އެކި ރަށްރަށުގައި ބިނާކުރި ވަގުތީ ހިޔާތަކުގައި.\nސުނާމީއަކީ، އިޤްތިޞާދީ ގޮތުންނާއި އިޖްތިމާޢީ ގޮތުން، ރާއްޖެ ފުން ވަޅުގަނޑަކަށް ގަންބައިލި ހާދިސާއެއް. އެއީ ޢާއިލާތައް ވިއްސިވިހާލިކޮށް، އެކުވެރީން ދެތަންކުރުވި، ހިތި ތަޖުރިބާއެއް. މައިންބަފައިންނާއި ދަރީން، އަބަދަށްޓަކައި ވަކިކުރުވި ވޭނީ ހިތާމައެއް. މުދަލާއި ގެދޮރު ސުންނާފަތިކުރި، ފޫނުބެއްދޭވަރުގެ ގެއްލުންތަކެއް ކުރުވި ހާދިސާއެއް.\nއެދުވަހުގެ އެ ހާދިސާ އަޅުގަނޑުވެސް އަމިއްލައަށް ތަޖުރިބާ ކުރީމު. ކަންދިމާކުރިގޮތުން، އެދުވަހު އަޅުގަނޑަށްވެސް ހުރެވުނީ އަޅުގަނޑުގެ އުފަން ރަށް، ހިންނަވަރުގައި. ރަށަށް އަރައިގެން އައި ރާޅު ގޭތެރެއަށް ވަދެގެންގޮސް، މުޅި ރަށުގައި ފެން ބޮޑުވެގެންދިޔަ މަންޒަރު، މިއަދުވެސް އަޅުގަނޑުގެ ކުރިމަތިން އެބަ ހާމަވޭ. އަޅުގަނޑުގެ ދެ ކުދިންގެ ތެރެއިން އެއް ކުއްޖަކު، ގޭ ކުރިމަތީގައި ހުރި ގަހެއްގެ ކުރިއަށް އަރައި އިން މަންޒަރާއި، އަނެއް ދަރިފުޅު ފާރުބުރިއެއްގެ މައްޗަށް އަރައި އިން މަންޒަރު މިއަދުވެސް އިޙްސާސްވޭ. ކުރިމަތިން އެބަ ފެނޭ.\nއެ ކާރިސާއަކީ އަޅުގަނޑުމެންނާ ކުރިމަތިވި ވަރުގަދަ އިމްތިޙާނެއް. އެ އިމްތިޙާނުގައި ލިބުނު ކާމިޔާބީގެ ސިއްރަކީ، އަޅުގަނޑުމެންގެ ޢަޤީދާގެ ވަރުގަދަކަމާއި، ސާފު އީމާންތެރިކަން. އެ ކާރިސާގެ ބިރުވެރިކަމުން ހިތްތަކަށް ހަމަޖެހުން ހޯދައިދިނީ، މާތް ﷲގެ އޯގާވަންތަކަމާމެދު، އަޅުގަނޑުމެންގެ ހިތުގައި އޮތް ޔަޤީންކަން.\nއެ ދުވަހު ކުރިމަތިވި ހައިހޫނުކަމުން ސަލާމަތްކޮށްދިން ވަސީލަތަކީ، ކެތްތެރިކަމާއެކު ﷲގެ ޙަޟްރަތަށް އަޅުގަނޑުމެން ކުރި ދުޢާ. ގެއްލުނު މުދަލާމެދު ޝަކުވާކުރުމުގެ ބަދަލުގައި، އަޅުގަނޑުމެން އެދި ދެންނެވީ، ﷲގެ ދާއިމީ ނިޢުމަތަށް. ވަކިވެދިޔަ ފުރާނަތަކާމެދު ކަރުނައަޅާ ހާލުގައިވެސް، އަޅުގަނޑުމެން ﷲގެ ޙަޟްރަތުގައި އެދި ދެންނެވީ، ދާއިމީ ސުވަރުގޭގެ ދަރުމައާއި ޘަވާބަށް.\nމިއަދުގެ ލޮލުން އެ ދުވަހުގެ ހާލަތު ބަލައިލައިފިނަމަ، ފެންނާނީ މި ދެންނެވި ޙަޤީޤަތްތައް. އެ ޙަޤީޤަތްތައް އެންމެ ހިނދުކޮޅަކަށްވެސް އަޅުގަނޑުމެންގެ ހިތްތަކުން ފޮހެވިގެންނެއް ނުވާނެ. އެ ހަނދާންތައް އާކުރާއިރު، އެ ބިރުވެރި ކާރިސާއިން ސަލާމަތްކޮށްދެއްވި ކަމަށްޓަކައި، މާތް ﷲ އަށް ޙަމްދާއި ޝުކުރު ދަންނަވަން.\nސުނާމީގެ ދުވަހުގައި ދިވެހީން ދައްކުވައިދިން އެއްބައިވަންތަކަން، ބައިނަލްއަޤްވާމީ މުޖްތަމަޢު ބަލައިގެންފައިވަނީ ނަމޫނާއެއްގެ ގޮތުގައި. ރަށްރަށް ވީރާނާވެ، ގެދޮރު ސުންނާފަތިވެގެން ދިޔައިރުވެސް، އެހެން ޤައުމުތަކުން ފެނުނުފަދަ ހަމަނުޖެހުންތަކާއި، ތަޅާފޮޅުމާއި، ބައިބައިވުމެއް ދިވެހީންގެ ތެރެއަކުންނެއް އެދުވަހަކު ނުފެނޭ.\nއަމިއްލަ ފުރާނަ ނުރައްކަލަށް ހުށަހެޅިގެންދިޔަ ހިނދުގައިވެސް، އަޅުގަނޑުމެން އިސްކަންދިނީ، އަނެކާގެ ފުރާނަ ސަލާމަތްކުރުމަށް. އަމިއްލަ ހައިހޫނުކަމަށް ކެތްތެރިވެ، އަވަސްވެގަތީ އަނެކާގެ ހައިހޫނުކަން ފިލުވައިދިނުމަށް. އަތުގައި ހުރި އަންނައުނާއި، މުދަލާއި ފައިސާ، އެ ދުވަހު ހޭދަކުރީ ހާލުގައި ޖެހުނު އަޚުންނާއި އުޚްތުންނަށް.\nހާލުގައި ޖެހުނު މީހުންގެ ފުރާނަ ސަލާމަތްކޮށްދީ، ރައްކާތެރި ތަންތަނަށް ބަދަލުކުރުމުގައި، ދިވެހި ސިފައިންނާއި ފުލުހުން ކުރި ބުރަ މަސައްކަތް، އަޅުގަނޑުމެން އަބަދުވެސް ހަނދާންކުރަން. އެ ކާރިސާގެ ދަތިތަކުން އަރައިގަތުމުގައި، އެ ދެ މުއައްސަސާގެ ފަހުލަވާނުން އެކުރި މިންނެތް މަސައްކަތުގެ އަގު، ދުލަކުން ވަޒަނެއް ނުކުރެވޭނެ.\nހަމައެފަދައިން، ސުނާމީގައި ލިބުނު ގެއްލުންތަކުން އަރައިގަތުމުގައި، ބައިނަލްއަޤްވާމީ ޖަމުޢިއްޔާ ޖަމާޢަތްތަކުންނާއި، އެކުވެރި ޤައުމުތަކުން ވެދިން ދީލަތި އެހީތައް ޝުކުރުވެރިކަމާއެކު އަޅުގަނޑުމެން ބަލައިގަންނަން. އެ ފަރާތްތަކުގެ ދީލަތި އެހީތެރިކަން ނުލިބުނުނަމަ، އަދިވެސް އަޅުގަނޑުމެން ތިބެންޖެހުނީހީ އެ ހިތްދަތިކަމުގައި.\nސުނާމީ ކާރިސާގައި، ދިވެހީން ސާބިތުކޮށްދިން އެއްބައިވަންތަކަން، އެންމެ ގާތުން ތަޖުރިބާކުރި ބަޔަކަށް، ހަމަގައިމުވެސް މި ރަށުގެ ރައްޔިތުންވާނެ. ކަނދޮޅުދޫ ސުންނާފަތިވެ ތިޔަބޭފުޅުން ހާލުގައި ޖެހުނުހިނދު، ތިޔަބޭފުޅުންނަށް ހިޔާވަހިކަމާއި އެހީތެރިކަން އެންމެބޮޑަށް ފޯރުކޮށްދިނީ، މި އަތޮޅު އުނގޫފާރު، އަލިފުށި، ހުޅުދުއްފާރު، މީދޫ އަދި މަޑުއްވަރީގެ ރައްޔިތުން.\nބައިނަލްއަޤްވާމީ ރެޑް ކްރޮސް ޖަމާޢަތާއި، ދިވެހި ދައުލަތުގެ ޚަރަދުގައި މި ރަށް ތަރައްޤީކޮށް، މި ރަށަށް ތިޔަބޭފުޅުން ބަދަލުވުމާ ހަމަޔަށް، ދިރިއުޅުއްވަމުން ގެންދެވީ، މި ދެންނެވި ފަސް ރަށުގެ މެހުމާންދާރީގައި. އެ ފަސް ރަށުގެ ރައްޔިތުން ދެއްވި އެހީތެރިކަމަށްޓަކައި، ތިޔަބޭފުޅުންގެ ނަންފުޅުގައި އަޅުގަނޑު އެ ފަސް ރަށުގެ ރައްޔިތުންނަށް މިއަދު ޝުކުރު ދަންނަވަން.\nސުނާމީއަށްފަހު، މި ރަށުގެ އާބާދީ ވަރަށް މަތީ ނިސްބަތަކުން އިތުރުވަމުން އަންނައިރު، މި ރަށުގެ ވަޒަންވެރިންގެ ބޮޑެތި ކަންބޮޑުވުންތަކެއް އެބަހުރިކަން އަޅުގަނޑުމެންނަށް އެނގޭ. ބިން ފުރި، ގޯތިދެވޭނެ ގޮތެއް ނެތުމަކީ އެންމެ ބޮޑު އެއް މައްސަލަ. އަނެއް ކަމަކީ، ޢާއިލާތަކާ ހަވާލުކޮށްފައިވާ ގޯތިތައް އަދިވެސް ރަޖިސްޓްރީ ނުކުރެވި ހުރުން.\nމިއަދުގެ ހެނދުނުގެ ވަގުތެއްގައި، އަޅުގަނޑުމެން މިރަށުގެ ކައުންސިލާ އެކީގައި، ބައްދަލުކުރި ބައްދަލުކުރުމުގައިވެސް، އެ ވާހަކަތައް ކައުންސިލްގެ ރައީސްވެސް، މެންބަރުންވެސް ހިއްސާކުރި. އިރާދަކުރެއްވިއްޔާ، އަޅުގަނޑުމެންގެ އުންމީދަކީ، އަޅުގަނޑުމެންގެ މަސައްކަތަކީ، އެނބުރި މާލެ ދިޔުމަށްފަހުގައި، މިރަށުގެ ރައްޔިތުންނަށް މިއަދު ދިމާވެފައިވާ އެންމެބޮޑު އެއް އުނދަގޫ ކަމުގައިވާ އަދި ބޭނުންވެފައިވާ ކަންތައްތައް ކަމުގައިވާ ރަށުގެ ރަށްވެހިކަމާއި، ރަށުގައި ދީފައިހުރި ގޯތިތަކުގެ ރަޖިސްޓްރީ، މިރަށުގެ ރައްޔިތުންނަށް ބަދަލުކުރުމުގެ މަސައްކަތް ފަށައިގަތުން. މިއީ އެނގިވަޑައިގަންނަވާނެ، ރިޔާސީ ކެމްޕޭނުގައި، އިންތިޚާބުވި ކެމްޕޭނުގައި، މި ރަށަށް އަޅުގަނޑު ކުރި ދަތުރުގައި، ރައްޔިތުންނާ ބައްދަލުކުރި ބައްދަލުކުރުމުގައި، އަޅުގަނޑުމެންވި ވަޢުދެއްވެސްމެ. އިރާދަކުރެއްވިއްޔާ އެކަން އެގޮތަށް ހަމަޖަހިގެންދާނެ.\nއާދެ، ދުވާފަރަކީ ދުރާލައި ޕްލޭންކޮށްގެން އާބާދުކުރި ރަށަކަށްވިޔަސް، މިހާރު މިއީ ބިން ފުރިފައި އޮތް ރަށެއް. އިތުރަށް ގޯތި ދެވޭނެ ބިމެއް އަދި ފްލެޓް އަޅާނެ ބިމެއްވެސް މިރަށަކު ނެތް. އެކަން ޙައްލު ކުރުމަށް މި ސަރުކާރުން ގެންގުޅޭ ވިސްނުމަކީ، ބިން ހިއްކައިގެން، ބޯހިޔާވަހިކަން މިރަށުގެ ރައްޔިތުންނަށް ފޯރުކޮށްދިނުން. އިރާދަކުރެއްވިއްޔާ، އެކަން ލަސްތަކެއްނުވެ ކުރެވިގެންދާނެ.\nމި ރަށަށް އެންމެ ދަތިވާ އަނެއް ކަމަކީ، އެކަށީގެންވާ ޞިއްޙީ ޚިދުމަތް ލިބެން ނެތުން. އަޅުގަނޑުމެންގެ އަމާޒަކީ، މި ރަށުގެ ޞިއްޙީ މަރުކަޒުގައި ލެބޯރެޓަރީއެއް ޤާއިމުކޮށް އަދި އިތުރު ވަސީލަތްތައް ލިބޭނެގޮތް ހަދައި، މި ރަށުގެ ޞިއްޙީ މަރުކަޒުގެ ފެންވަރު މިހާރަށްވުރެ ރަނގަޅުކޮށް، ޚިދުމަތްތައް އިތުރުކުރުން.\nއެނގިވަޑައިގަންނަވާނެ، މިއީ މަސްވެރިކަންކުރާ މަސްވެރިން ދިރިއުޅޭ ރަށެއް. ސަރުކާރުގެ ސިޔާސަތުގެ ތެރެއިން "މަސްދޯނި އެކައުންޓް" ހުޅުވުމުން، މަސްވެރިންވެސް ބޭންކިންގ ނިޒާމުގެ ތެރެއަށް ވަދެގެންދާނެ. އެއީ، މަސްވެރިންނަށް ލިބޭ ފައިސާ، ރަށުގައި ޖަމާކޮށް ނެގުމަށް ލިބޭ ފަހި ފުރުޞަތެއް. އެހެން މުވައްޒަފުންނެކޭ އެއްފަދައިން، ލޯނާއި ކްރެޑިޓް ސްކީމްތަކުން މަސްވެރިންނަށްވެސް އޭރުން ފުރުޞަތުތައް ލިބިގެންދާނެ.\nސުނާމީއަށްފަހު، އަޅުގަނޑުމެން ކުރަންޖެހުނު އެންމެ މުހިންމު ކަމަކީ، ޤުދުރަތީ ކާރިސާއަކުން ލިބިދާނެ ގެއްލުން ކުޑަކުރުމަށް ފިޔަވަޅުއެޅުން. އެ ގޮތުން، މޯލްޑިވްސް މީޓިއޮރޮލޮޖިކަލް ސަރވިސްގައި ވަނީ ސިސްމޮލޮޖީ ޔުނިޓެއް އުފައްދާފައި. ދުނިޔޭގެ އެއްވެސް ތަނަކަށް ބިންހެލުމެއް އައިސް، ސުނާމީއެއް އުފެދޭތޯ ބެލުމަށް، 24 ގަޑިއިރު އެ ޔުނިޓްގައި އެދަނީ މިހާރު މަސައްކަތް ކުރަމުން.\nހަމައެފަދައިން، ދިޔަވަރަށް އަންނަ ބަދަލުތައް ދެނެގަތުމަށް، ރާއްޖޭގެ ތިން ސަރަޙައްދެއްގައިވެސް ވަނީ ޓައިޑްގޭޖްގެ ނިޒާމު ޤާއިމުކުރެވިފައި. އަދި ރާއްޖޭގެ ދެ ސަރަޙައްދެއްގައި ވަނީ ބިންހެލުން މޮނިޓަރ ކުރާ ވަސީލަތްތައް ޤާއިމުކޮށް، ބައިނަލްއަޤްވާމީ ވިޔުގައާ މިހާރު ގުޅައިލެވިފައި. ދުނިޔޭގެ ކޮންމެ ތަނަކަށް ބިންހެލުމެއް އަޔަސް، ކުޑަ ހިނދުކޮޅެއްގެ ތެރޭގައި މި ނިޒާމުން ދެނެގަނެވޭނެ.\nމިފަދަ ނިޒާމުތަކެއް ޤާއިމުކުރިޔަސް، އޭގެ ނަތީޖާ ހާސިލުކުރެވޭނީ، އެފަދަ ކަންކަމަށް އަޅުގަނޑުމެން ހޭލުންތެރިވި މިންވަރަކުން. ކާރިސާތަކުން ލިބޭ ގެއްލުންތައް ކުޑަކުރުމަށް، ދުރާލައި ތައްޔާރުވިވަރަކުން. އެކަމަށްޓަކައި "ކާރިސާއާބެހޭ ކަންކަން ބެލެހެއްޓުމުގެ ޤާނޫނު"ގެ ނަމުގައި ދެންމެ ޑިފެންސް މިނިސްޓަރު ވިދާޅުވިފަދައިން، 2015 ވަނަ އަހަރު ޤާނޫނެއް، ރައްޔިތުންގެ މަޖިލީހުން ފާސްކޮށްފައި.\nނަމަވެސް، އަޅުގަނޑުމެން ވެރިކަމާ ހަވާލުވިއިރުވެސް، އެ ޤާނޫނު ތަންފީޒުކުރުމަށް ކުރަންޖެހޭ އެއްވެސްކަމެއް މިހާތަނަށް ކޮށްފައެއް ނެތް. އެ ޤާނޫނުން ލާޒިމުކުރާ އެންމެ މުހިއްމު ކަމަކީ، ކާރިސާގެ ކަންކަން ބެލެހެއްޓުމަށްޓަކައި، ކާރިސާތަކުން ލިބޭ ގެއްލުންތަކާއި ނުރައްކާތައް ކުޑަކުރުމަށްޓަކައި، ނޭޝަނަލް ޑިޒާސްޓަރ މެނޭޖްމަންޓް އޮތޯރިޓީއެއް އުފެއްދުން.\nއެ އޮތޯރިޓީ އުފެއްދުމުގެ މަސައްކަތް މިހާރު މި ސަރުކާރުން ވަނީ ފަށާފައި. މި ޤާނޫނުގެ ދަށުން، ނޭޝަނަލް ޑީޒާސްޓަރ މެނޭޖްމަންޓް ކައުންސިލެއް އެކުލަވައިލައި، އެ ކައުންސިލްގެ ލަފާގެ މަތިން ނޭޝަނަލް ޑިޒާސްޓަރ މެނޭޖްމަންޓް ސްޓިއަރިންގ ކޮމިޓީއެއް އުފެއްދުންވެސް ލާޒިމުކުރޭ. އެކަންވެސް އިރާދަކުރެއްވިއްޔާ ވަރަށް އަވަހަށް ފުރިހަމަވެގެންދާނެ.\nކާރިސާތަކުގެ ނުރައްކާ ކުޑަކުރުމަށްޓަކައި، ދުރާލައި އަޅަންޖެހޭ ފިޔަވަޅުތައް ދެނެގަނެ، އެ ކަންކަން ތަންފީޒުކުރުމަށްޓަކައި އެކުލަވައިލަންޖެހޭ، "ނޭޝަނަލް ޑިޒާސްޓަރ މެނޭޖްމަންޓް ޕްލޭން"ގެ ފުރަތަމަ ދެލިކޮޕީވެސް މިހާރުވަނީ ނިމިފައި.\nކާރިސާތަކުން ލިބޭ ގެއްލުން ކުޑަކުރުމަށާއި، ގެއްލުންތަކުން އަރައިގަތުމަށް ކުރަންޖެހޭ ޚަރަދުތަކަށް ލިބޭ ފައިސާ ޖަމާކުރުމަށް، "ޑިޒާސްޓަރ މެނޭޖްމަންޓް ޓްރަސްޓް ފަންޑް"ގެ ނަމުގައި މިމަހުގެ 16 ވަނަ ދުވަހު ވަނީ ފަންޑެއް ޤާއިމުކޮށްފައި. އެނޫން ކަމަކަށް އެ ފައިސާ ހޭދަނުކުރެވޭނެކަން، އަޅުގަނޑު ތިޔަބޭފުޅުންނަށް މިއަދު ކަށަވަރުވެސްކޮށްދެން.\nމޫސުމީ ބަދަލުތަކާއި ކޮޅިގަނޑުތަކުން ރަށްރަށަށް ލިބޭ ގެއްލުންތަކަށް، އަވަސް އެހީތެރިކަން ފޯރުކޮށްދިނުމަށް ސަރުކާރުން އިންތިޒާމުތަކެއް ހަމަޖައްސަމުންދާނެ. އެފަދަ ހާލަތްތަކުގައި ރަށްރަށަށް ބޭނުންވާ ކާޑުގެ ބާވަތްތަކާއި، ތެލާއި، ކައްކާގޭހާއި ބޭސްފަދަ ތަކެތީގެ އެކަށީގެންވާ ސްޓޮކެއް ރައްކާކުރެވިފައި ހުންނާނެ އިންތިޒާމު ހަމަޖެހިގެންދާނެ.\nމީގެއިތުރުން، އަލިފާނުގެ ހާދިސާއެއްފަދަ ނުރައްކަލެއް ކުރިމަތިވެއްޖެނަމަ، ހާލުގައިޖެހޭ ޢާއިލާތަކަށް ވަގުތުން އެހީތެރިކަން ފޯރުކޮށްދެވޭނެ އިންތިޒާމެއް، ކޮންމެ އަތޮޅެއްގައި ޤާއިމުކޮށްދިނުމަކީވެސް އަޅުގަނޑުމެން ކުރަން ނިންމާފައިވާ ކަމެއް. މިކަންކަން ތަންފީޒުކުރުމުގައި މާތް ﷲގެ ވާގިފުޅާއެކު، އަޅުގަނޑުމެންނަށް ކާމިޔާބު ލިބިގެންދާނެ.\nއަޅުގަނޑުގެ ދުޢާއަކީ، ޤުދުރަތީ އެންމެހައި ކާރިސާތަކާއި ހާދިސާތަކުން އަޅުގަނޑުމެންގެ މި ޖަޒީރާތައް ރައްކާތެރިކުރައްވައި، ދިވެހީން ސަލާމަތް ކުރެއްވުން. ރާއްޖޭގެ ތަރައްޤީއާއި ކުރިއެރުމަށް، އަޅުގަނޑުމެން މިކުރާ މަސައްކަތުގައި، މާތް ﷲ ބަރަކާތް ލައްވައި ހެޔޮ ތައުފީޤު ދެއްވާށި! އެންމެހައި ދިވެހީންނަށް ތާއަބަދުމެ އުފާފާގަތިކަމާއި ބާއްޖަވެރިކަން މިންވަރު ކުރައްވާށި! އާމީން.\nޖަމާލުއްދީން ސްކޫލްގެ 35 ވަނަ އަހަރީ ދުވަސް ފާހަގަކުރުމަށް ބޭއްވެވި ޙަފްލާގައި ރައީސުލްޖުމްހޫރިއްޔާގެ ނައިބު ފައިޞަލް ނަސީމް ދެއްކެވި ވާހަކަފުޅު\n16 ފެބުރުވަރީ 2020, ނައިބު ރައީސްގެ ވާހަކަފުޅު


SunOnline: La Liga: Aharuge 50 vana goal Messi hama kuri iru Barca ah muhimmu molheh\nއަހަރުގެ 50 ވަނަ ގޯލު މެސީ ހަމަކުރި އިރު ބާސާއަށް މުހިއްމު މޮޅެއް\nޢަބްދުﷲ އައިމަން 22 Dec 2019, 09:57\nބާސެލޯނާއާއި އަލަވޭސް ބައްދަލު ކުރި މެޗުގައި މެސީ ގޯލުޖެހުމަށްފަހު އުފާފާޅު ކުރަނީ --- ފޮޓޯ// އޭޕީ\nސްޕެނިޝް ލީގުގައި ރޭ ޑިޕޯޓީވޯ އަލަވޭސް އަތުން ބާސެލޯނާ މޮޅުވި އިރު އެ ޓީމުގެ ކެޕްޓަން ލިއޮނެލް މެސީ ރެކޯޑް ނުވަ ވަނަ ފަހަރު 50 ގޯލު އަހަރު ނިމުމުގެ ކުރިން ހަމަކޮށްފި އެވެ.\nބާސެލޯނާގެ ކޭމްޕް ނޫ ސްޓޭޑިއަމުގައި ރޭ ކުޅުނު މެޗުން އެ ޓީމު އަލަވޭސްގެ މައްޗަށް ފަސޭހަކަމާ އެކު ކުރި ހޯދީ 1-4 ގެ ނަތީޖާ އަކުންނެވެ. މި މޮޅާ އެކު ބާސެލޯނާ އެއްވަނައިގައި ތިން ޕޮއިންޓްގެ ލީޑެއް ނަގާފައި ވަނީ ކުޅުނު 18 މެޗުން 39 ޕޮއިންޓް ހޯދައިގެންނެވެ. ދެވަނައިގައި އޮތް ރެއާލް މެޑްރިޑް އެއް މެޗު މަދުން ކުޅެ 36 ޕޮއިންޓް ހޯދާފައިވާ އިރު ތިންވަނައިގައި އޮތް ސެވިއްޔާ ވަނީ 34 ޕޮއިންޓް ހޯދައިފަ އެވެ.\nރޭގެ މެޗަށް ބާސެލޯނާ ނުކުން އިރު ޓީމުގެ މުހިއްމު ބައެއް ކުޅުންތެރިން އަނިޔާގެ ސަބަބުން ކުޅެފައެއް ނުވެ އެވެ. އެގޮތުން ޑިފެންޑަރު ކްލިމެންޓް ލެންގްލެޓް އަދި މިޑްފީލްޑަރު އާތުރްގެ އިތުރުން ފޯވާޑް އުސްމާން ޑެމްބެލޭ ފާހަގަކޮށްލެވެ އެވެ. އެލްކުލެސިކޯއިން ލިބުނު ޕޮއިންޓާ އެކު ރޭގެ މެޗުން މޮޅުވުމަކީ ބާސެލޯނާއަށް ކޮންމެހެން ވެސް ކުރަން ޖެހުނު ކަމަކަށް ވީ އިރު އެ ޓީމުން ރޭގެ މެޗުގައި ވަނީ މޮޅު ކުޅުމެއް ދައްކާފަ އެވެ.\nއެ މެޗުގައި ބާސެލޯނާއިން ޖެހި ފުރަތަމަ ގޯލު އެ ޓީމަށް ކާމިޔާބުކޮށްދިނީ މި އަހަރުގެ ސީޒަނުގައި އެ ޓީމަށް އަލަށް ގުޅުނު ފްރާންސްގެ ފޯވާޑް އެންޓޮއިން ގްރީޒްމަން އެވެ. ލުއިސް ސުއަރޭޒް އޭރިއާ ތެރެއަށް ހުރަސްކޮށްދިން އެ ބޯޅަ ގްރީޒްމަން އެއްފަހަރުން ގޯލުގެ ތެރެއަށް ފޮނުވާލި އިރު އަލަވޭސްގެ ކީޕަރު ހުރީ ހުއްޓުން އަރައިފަ އެވެ.\nބާސެލޯނާއަށް ފުރަތަމަ ހާފު ނިމުމުގެ ކުރިން ލީޑު ފުޅާކޮށްދިނީ އާތުރޯ ވިޑާލް އެވެ. މި ގޯލަކީ ވެސް ސުއަރޭޒް ދިން ޕާހަކުން ޖެހި ގޯލެކެވެ. ވިޑާލް އަންނަނީ ފަހަކަށް އައިސް ބާސެލޯނާއަށް މުހިއްމު ގިނަ ގޯލުތަކެއް ޖަހައިދެމުންނެވެ. އެގޮތުން މި ސީޒަނުގައި މިހާތަނަށް އޭނާ ވަނީ ފަސް ގޯލު ޖަހައިފަ އެވެ.\nދެވަނަ ހާފު ފެށިގެން އަލަވޭސްއަށް ފަރަގު ކުޑަ ކޮށްދިނީ ޕެރޭ ޕޮންސް އެވެ. ބާސެލޯނާއިން ހަމަޖެހިލައިގެން ކުޅެމުން ދިޔަ ވަގުތު އަލަވޭސްއިން ޖެހި ގޯލާ އެކު އަލުން އަނބުރާ ކުޅުމުގެ ތެރެއަށް ވަދެ ބާސެލޯނާއިން ނުރައްކާ ކުރަން ފެށި އެވެ. އެގޮތުން އޭގެ އިރަކޮޅެއް ފަހުން ކެޕްޓަން މެސީ ވަނީ އޭރިއާ ބޭރުން ބާރު ހަމަލާއެއް އުފައްދާ ގޯލު ޖަހައިފަ އެވެ.\nއެ ގޯލަކީ މެސީ މި އަހަރުގެ ތެރޭގައި ހަމަ ކުރި 50 ވަނަ ގޯލެވެ. މީގެ ކުރިން ވެސް އޭނާ ވަނީ އަށް އަހަރަކު 50 ގޯލު ހަމަކޮށްފަ އެވެ. އޭނާ އެންމެ ގިނަ ގޯލު އަހަރެއްގެ ތެރޭގައި ޖެހީ 2012 ވަނަ އަހަރު އެވެ. އެ އަހަރުގެ ތެރޭގައި އޭނާ ވަނީ ރެކޯޑް 91 ގޯލު ޖަހައިފަ އެވެ.\nބާސެލޯނާއިން މެޗުގައި ޖެހި ހަތަރުވަނަ ގޯލު އެ ޓީމަށް ކާމިޔާބުކޮށްދިނީ ލިބުނު ޕެނަލްޓީއަކުން ސުއަރޭޒް އެވެ. ސީޒަނުގެ 10 ވަނަ ގޯލު ރޭ އޭނާ ކާމިޔާބު ކުރި ނަމަވެސް ޖުމުލަކޮށް މި ސީޒަނުގައި އޭނަގެ ފަރާތުން އެންމެ އެދެވޭ ކުޅުމެއް ވަނީ ނުފެނިފަ އެވެ.


Vaccine dhinumaa dhekolhu viber group ehge massala balanee - vNews.mv\nވެކްސިން ދިނުމާ ދެކޮޅު ވައިބަރ ގްރޫޕެއްގެ މައްސަލަ ބަލަނީ\nޒަމްޢަތު އަޙްމަދު ވަޙީދު Male' | 14 January 2020, 19:02\nވެކްސިން ދިނުމާއި ދެކޮޅަށް އާންމުންނަށް މައުލޫމާތު ދެމުންދާ ވައިބަރ ގްރޫޕެއްގެ މައްސަލަ ބަލަމުން އަންނަ ކަމަށް ފުލުހުން ހާމަކޮށްފިއެވެ.\nފުލުހުން ބުނީ މި ވައިބަރ ގްރޫޕްގެ މައްސަލަ 2019 ވަނަ އަހަރު ފުލުހުންގެ ސަމާލުކަމަށް އައިސްފައިވާ ކަމަށެވެ. އެހެންކަމުން މިކަމާ، ކަމާގުޅޭ އިދާރާތަކާ ބައްދަލުކޮށް މަޝްވަރާކޮށްފައިވާ ކަމަށާއި އަދި މިކަމުގައި ފުލުހުން ބަލަންޖެހޭ ކަންކަން ބަލަމުންދާ ކަމަށް ފުލުހުން ބުނެއެވެ.\nމިފަދަ ވައިބަރ ގްރޫޕްތަކުން ފަތުރާ މައުލޫމާތުތަކަކީ އެންމެ އެދެވޭ މައުލޫމާތުތަކެއް ނޫން ކަމަށް އައިޖީއެމްއެޗްގެ ޑޮކްޓަރުންވެސް ފާހަގަކުރައްވައެވެ.\nމިފަދަ މައުލޫމާތުތަކުގެ ތެރޭގައި ހިމަބިއްސަށް ޖަހާ އެމްއެމްއާރު ވެކްސިނާއި އޯޓިޒަމާ ގުޅުވުމާއި، ވެކްސިނަކީ ވިޔަފާރިއަކަށް ހިންގާ ކަމެއް ކަމަށް ދޭހަވާ ފަދައިން ސައްހަނޫން ސައިޓްތަކުގައި ހުންނަ ދިރާސާފަދަ ތަކެތި ފެތުރުމާއި، ހިމަބިއްސަށް ދޭ ވެކްސިންގައި މާކިއުރީ ހުންނަ ކަމަށް ބުނުން ފަދަ ކަންކަން ހިމެނެއެވެ.\nމިކަމާ ގުޅޭގޮތުން ވާހަކަދައްކަވަމުން އައިޖީއެމްގެ ކުޑަކުދިންގެ ޚާއްސަ ޑޮކްޓަރެއް ކަމުގައިވާ އަހުމަދު ފައިސަލް ވިދާޅުވީ އިންޓަނެޓް މެދުވެރިކޮށް މައުލޫމާތު ނެގިކަމުގައިވިޔަސް، އެއީ ކިހާ ސައްހަ މައުލޫމާތުތޯ ބެލުމަށްފަހު އަނެކާއާ ހިއްސާކުރުން މުހިންމު ކަމަށެވެ.\nޚާއްސަކޮށް ރާއްޖޭގެ ސިއްހީ ދާއިރާގައި މިކަމަށް ބޭނުންވާ މައުލޫމާތު އޮޅުންފިލުވައިދޭނެ ފަރާތްތައް ހިމެނޭއިރު އެފަދަ ތަންތަނަށް ގުޅައިގެން ބޭނުންވާ މައުލޫމާތުތައް ހޯދުމަށް ޑރ ފައިސަލް އެދިވަޑައިގެންނެވިއެވެ.\nރާއްޖެއިން މިހާރު ހިމަބިހި ފެނި، ފެތުރެމުންދާކަން ސަރުކާރުން ހާމަކުރިއިރު ރާއްޖޭގައި ވެކްސިނާ ދެކޮޅަށް ވާހަކަދައްކައި ވެކްސިން ޖެހުމާ ދެކޮޅަށް އަޑުއުފުލާ ބަޔަކު ތިބިކަން، ގިނަ ޑޮކްޓަރުންނާއި ކަމާގުޅޭ ދާއިރާތަކުގެ ތަޖުރިބާކާރުންވެސް ދިޔައީ ފާހަގަކުރަމުންނެވެ. އަދި ވެކްސިން ނުޖެހުމުގެ ސަބަބުން މިފަދަ ދުވަހެއް އަތުވެދާނެކަމުގެ ކަންބޮޑުވުން އެފަރާތްތަކުން އޭރުވެސް ދިޔައީ ފާޅުކުރަމުންނެވެ.\nދާދި ފަހުން ރާއްޖޭގައި ކުރި ދިރާސާއަކުން، ގައުމީ ވެކްސިން ޕްލޭނާ އެއްގޮތަށް ވެކްސިން ނުޖަހާ ކުދިން ގިނަކަން ފާހަގަވެފައިވާއިރު މިދިޔަ އަހަރުގެ ޑިސެންބަރު މަހުގެ ތެރޭގައި ސަލާމަތީ ބާރުތަކުން ވަނީ މިފަދަ ބައެއް ކުދިންނަށް ވެކްސިން ދީފައެވެ. އަދި ވެކްސިނަށް އާންމުން ހޭލުންތެރިކުރުމުގެ ތަފާތު މައުލޫމާތުތައްވެސް ދަނީ ހިއްސާކުރަމުންނެވެ.\nސިއްހަތު ރާއްޖެ ވެކްސިން


Drum ah haassa Faizan lava kiyan thayyaaru | Mihaaru\nޑްރަމަށް ހާއްސަ ފައިޒަން، ލަވަކިޔަން ތައްޔާރު\nފައިޒަން: މިއުޒިކް ދާއިރާ އިން ދެވެން އޮތް އެންމެ މައްޗަކަށް ދާން ބޭނުންވޭ. ފޮޓޯ: ފޭސްބުކް ޕޭޖް\n01 ޖޫން 2016 - 06:11\nރާއްޖޭގެ މިއުޒިކް އިންޑަސްޓްރީގައި ވަރަށް ފަންނުވެރި، ހުނަރުވެރި ޒުވާނުން އެބަ ތިއްބެވެ. މިފަދަ ޒުވާނުންގެ ވާހަކަ ކޮންމެހެން ވެސް ދައްކަން ޖެހެ އެވެ. އެފަދަ ޒުވާނުންނަށް ކުރިއަށް ދެވޭނެ މަގު ވެސް ފަހިކޮށްދޭން ޖެހެ އެވެ.\nވަރަށް ކުޑައިރުއްސުރެ މިއުޒިކަށް އުފެދުނު ލޯތްބާ އެކު އަހުމަދު ފައިޒަންއަކީ މިހާރު ރާއްޖޭގައި ތިބި ކުޅަދާނެ ޑްރަމަރުންގެ ތެރެއިން ފާހަގަކޮށްލެވޭ އެކެކެވެ. ކޮންމެ ބޭންޑަކާ އެކު ނުވަތަ ކޮންމެ ގްރޫޕަކާ އެކު މިއުޒިކް ކުޅުނަސް ފައިޒަންގެ ހާއްސަ ކަމަކީ ޑްރަމް ޖެހުމެވެ.\n"މިއުޒިކް ދާއިރާއަކީ ވެސް އަސްލު ޒުވާނުން ކުރިއަށް ދާން ވަރަށް ރަނގަޅު ދާއިރާއެއް. ބައެއް ޕޭރަންޓުން އެ މީހުންގެ ދަރިން މިފަދަ ދާއިރާތަކުން ކުރިއަށް ދާން ބޭނުން ނުވަނީ ހީވެފައި އޮންނަ މިސްއަންޑަސްޓޭޑިންއަކާ ހެދިހެން ހީވަނީ،" މިއުޒިކްގެ ދާއިރާ އިން ކުރިއަށްދާ އާއިލާގެ ފަރާތުން އަބަދު ވެސް ވަރަށް ބޮޑު ހިތްވަރެއް ލިބޭ ކަމަށް ބުނާ ފައިޒަން ބުންޏެވެ. "އެކަމަކު ރަނގަޅު ގޮތުގައި ކޮށްފިއްޔާ މިއީ ވެސް ހަމަ ކެރިއާއެއްގެ ގޮތުގައި ކުރެވިދާނެ ކަމެއް."\nފައިޒަން ހޭންޑް ޑްރަމާ އެކު: މި އިންސްޓްރޫމަންޓް ރާއްޖެ އަށް ތައާރަފު ކުރީ އޭނަ. ފޮޓޯ: ފޭސްބުކް\nރާއްޖެ އަށް މުޅިން އާ އިންސްޓްރޫމަންޓެއް ވެސް ތައާރަފުކޮށް، އޭގެ އަޑުތަކާ އެކު އޭނާ މިހާރު އަންނަނީ މިއުޒިކްގެ އަޑުތައް އިތުރަށް ފުރިހަމަކޮށް، ފުޅާކުރެވޭތޯ ވެސް މަސައްކަތް ކުރަމުންނެވެ.\nއެއީ ހޭންޑް ޑްރަމް އެވެ. ބަލާލެލުމަށް "އައްޑަނަޔަކާ" ވައްތަރުކޮށް އޮންނަ މި އިންސްޓްރޫމަންޓަކީ ރާއްޖޭން ބޭރުގައި މިއުޒިކް ކުޅޭ މީހުން ވެސް އޭގެ ބޭނުން މިހާރު ވަރަށް ބޮޑަށް ހިފަން މަސައްކަތް ކުރަމުން އަންނަ އެއްޗެކެވެ.\n"ވަރަށް ތަފާތު އެކަމަކު އެ ކުޅޭނެ އުކުޅުތައް ދަސްކޮށްގެން ކުޅެން ފަސޭހަ އިންސްޓްރޫމަންޓެއް ހޭންޑް ޑްރަމްއަކީ،" އޯޑަރު ކުރިތާ ހައެއްކަ މަސްތެރޭގައި ލިބުނު ހޭންޑް ޑްރަމާ ބެހޭ ގޮތުން ފައިޒަން ބުންޏެވެ.\n"އަހަންނަކީ ވަކި ބޭންޑަކަށް ހާއްސަ މީހެއް ނޫން. ވަރަށް ގިނަ ފަންނާނުންނާ އެކު ވޯކް ކުރާ މީހެއް،" ފައިޒަން\nއޭނާއަކީ ރިސޯޓް މިއުޒިކްގައި އުޅޭ ފަންނާނެކެވެ. ފައިޒަން އަށް ވަކި ހާއްސަ ބޭންޑެއް ނެތެވެ. އެކުގައި އުޅޭ ބައެއް ރައްޓެހިންނާ އެކު ރިސޯޓްތަކުގައި މިއުޒިކް ކުޅުމުގެ އިތުރަށް، މަޝްހޫރު ބައެއް ބޭންޑްތަކާ އެކު ވެސް ފައިޒަން އަންނަނީ ރިސޯޓްތަކުގައި ޝޯ ދެމުންނެވެ.\n"އަހަންނަކީ ވަކި ބޭންޑަކަށް ހާއްސަ މީހެއް ނޫން. ވަރަށް ގިނަ ފަންނާނުންނާ އެކު ވޯކް ކުރާ މީހެއް،" އާމްދަނީ ހޯދަން ކުރާ މަސައްކަތާ ބެހޭ ގޮތުން އޭނާ ބުންޏެވެ. "މިހާރު ރިސޯޓްތަކުގައި ޝޯ ދިނުމުގެ އިތުރަށް މާލޭގައި ވެސް ބާއްވާ ޝޯތަކުގައި އެބަ ބައިވެރިވަން. ހުންނާނެ ކުރިން ބައެއް އަތޮޅުތަކުގައި ވެސް ޝޯ ދީފައި. އަދިވެސް ވަރަށް ކުރާ ހިތްވާ ކަމެއް އެއީ."\nފައިޒަން ބުނީ އޭނާއަކީ އެއް އިރެއްގައި ވެސް ލަވަ ކިޔަން އެހާ ވަރަށް ސަމާލުކަން ދިން މީހެއް ނޫން ކަމަށެވެ. އެކަމަކު ދޭތެރެ ދޭތެރެ އިން ޝޯތަކުގައި އޭނާގެ އަޑު އިއްވާލަ އެވެ.\n"އެންމެ އިންސްޓްރަސްޓް ހުންނަނީ ޑްރަމަށް ކަމަށްވާތީ، އޭގެ ތެރޭގައި މި އުޅެނީ. އެކަމަކު ލަވަ ވެސް ދޭތެރެއަކުން ކިޔާލަން،" 2012 ވަނަ އަހަރުން ފެށިގެން ޕްރޮފެޝަނަލްކޮށް މިއުޒިކް ދާއިރާ އަށް ނިކުތް ޒުވާނާ ބުންޏެވެ.\n"އެކަމަކު ކުރިއަށް އޮތް ތަނުގައި ޕްރޮފެޝަނަލްކޮށް ލަވަ ކިޔަނިކޮށް ވެސް ފެނިދާނެ،" ކުޅުފުއްޓަށް ނިސްބަތްވާ މުނިކާފަގެ ފަރާތުން މިއުޒިކް "ވާރުތަވި" ކަމަށް ގަބޫލުކުރާ ފައިޒަން ބުންޏެވެ. "ވަރަށް ބޭނުން މި ދާއިރާ އިން ކުރިއަށް ދާން. މިހާރު ވެސް ވަރަށް ގިނަ މަސައްކަތްތަކެއް ކުރެވޭ. ކުރިއަށް އޮތް ތަނުގައި އަލްބަމްތަކާ އެއްޗެހި ވެސް އަންނާނެ. ދެ އަލްބަމަކަށް މިހާރު ވެސް މަސައްކަތްތަކެއް އެބަ ކުރެވޭ."\n"ކުރިއަށް އޮތް ތަނުގައި ޕްރޮފެޝަނަލްކޮށް ލަވަ ކިޔަނިކޮށް ވެސް ފެނިދާނެ،" ފައިޒަން\nކެރިއަރުގެ މި ހިސާބަށް އައި އިރު، އޭނާ އަށް ލިބުނު ވަރަށް ހާއްސަ ދެ އުފަލެއް ވެސް އެބަ އޮތެވެ. އެއީ ރާއްޖޭގެ މިއުޒިކް ލެޖެންޑުންގެ ތެރޭގައި ހިމެނޭ ޒީރޯ ޑިގްރީގެ ބައެއް މެމްބަރުންނާ އެކު ވެސް މަސައްކަތްކޮށްލަން ފުރުސަތު ލިބުނެވެ.\nރަސްމީކޮށް ފުރަތަމަ ފައިޒަން މިއުޒިކް ކުޅުނީ ވެސް ޒީރޯ ޑިގްރީގެ މޮހޮޖާ އެކުގަ އެވެ. އޭނާގެ ބޭންޑާ އެކު ދެ އަހަރު ވަންދެން ރިސޯޓް މިއުޒިކްގައި އުޅުނެވެ.\nމޯލްޑިވިއަން އައިޑޮލްގެ ފިނާލޭގައި ފައިޒަން (ކ) ހޭންޑް ޑްރަމް ކުޅެނީ. ފޮޓޯ: ޕީއެސްއެމް\nއަދި ޒީރޯ ޑިގްރީގެ އަހުމަދު ނާޝިދު (ފްލޫ) ގެ ކުރިއަށް އޮތް އަލްބަމްގެ ލަވައަށް މިއުޒިކް އެޅުމުގެ ފުރުސަތު ވެސް ފައިޒަން އަށް ލިބިފައިވެ އެވެ. އެ ފުރުސަތު އޭނާ ސިފަ ކުރަނީ ހަޔާތުގައި މިހާތަނަށް ލިބުނު އެންމެ ބޮޑު ޝަރަފްގެ ގޮތުގަ އެވެ.\n"ނާޝިދު ގުޅާފައި ފައިޒަން ލައްވައި އަލްބަމްގެ ލަވައަކަށް މިއުޒިކް އަޅައި ދޭން އެދުނު އެދުމަކީ އެންމެ އުފާވި ދުވަސް. އެކަން އަބަދުވެސް ހަނދާނުގައި ހުންނާނެ،" އަންނަ ޖުލައި މަހުގެ ތެރޭގައި ރިލީޒް ކުރަން ހަމަޖެހިފައިވާ އަލްބަމާ ބެހޭ ގޮތުން ފައިޒަން ބުންޏެވެ.\nފައިޒަން ބުނީ ކުރިއަށް ދާން ބަލާ އިރު ރާއްޖޭގައި މިހާރު ފުރުސަތުތައް އެބަ ހުރި ކަމަށެވެ. އެކަމަކު އޭނާ ކަންބޮޑުވާ ކަމެއް ވެސް އެބަ އޮތެވެ. ހާއްސަކޮށް ރިސޯޓް މިއުޒިކަށް ބަރޯސާވެފައިވާތީ، އެއީ ދެކެން ފައިޒަން ފަސޭހަ މަންޒަތެއް ނޫނެވެ.\n"ބައެއް ރިސޯޓްތަކުން ބޭރުން އާޓިސްޓުން ގެނެސްގެން ބޭންޑްތައް ހަދައިގެން އިންހައުސްކޮށް ޝޯތައް ދީ އެބަ ހަދާ. މީގެ ސަބަބުން އަސްލު ދިވެހި އާޓިސްޓުންނަށް ލިބޭ ފުރުސަތުތައް އެބަ ހަނިވޭ،" އޭނާ ބުންޏެވެ. "މިކަމަށް އެބަ ޖެހެ ހައްލެއް ހޯދައި ދޭން. ސަރުކާރުގެ ކަމާ ބެހޭ ފަރާތްތަކަށް މިކަން ހައްލުކޮށް ދެވޭނެ ކަމަށް އަހަންނަށް ގަބޫލް ކުރެވެނީ."\nފައިޒަން ބުނީ ރާއްޖޭގެ މިއުޒިކް ބޭންޑްތަކުގެ މުސްތަގުބަލަށް ވިސްނާ އިރު، މިކަމަކީ މި ދާއިރާގައި އުޅޭ އެންމެން އެއް ގަލަކަށް އަރައިގެން ކަމާ ބެހޭ ފަރާތްތަކުގެ ސަމާލު ކަމަށް ގެންނަން ޖެހޭ މައްސަލައެއް ކަމަށެވެ.\n"އިދާރަކުރެވިއްޔާ އެންމެން ގުޅިގެން މިކަމަށް މަސައްކަތް ފަށާނަން،" އޭނާ ބުންޏެވެ.


Insaanunnah onna shaithonaage adhaavaitherikan\nއިންސާނުންނަށް އޮންނަ ޝައިޠާނާގެ ޢަދާވަތްތެރިކަން\nލިޔުއްވީ: ޝައިޚް ޢަޡްމަތު ޖަމީލް|2020-06-09T22:07:54+05:00June 9th, 2020|ޢަޤީދާ, ދީން|\nދުނިޔެ މަތީގައި އިންސާނުންނަށް އެކިއެކި މުސީބާތްތަކާއި ކުރިމަތިވުމަކީ، މިދުނިޔޭގައި ﷲ ލައްވާފައިވާ ދުނިޔެވީ ސުންނަތެކެވެ. އެއީ އެމީހުންގެ އީމާންތެރިކަން އިމްތިޙާން ކުރެއްވުމަށެވެ. މީސްތަކުން އީމާންވި އީމާން ވުމަކީ ތެދުވެރި އީމާންތެރިކަމެއްކަން ނުވަތަ އެއީ ނޫންކަން އިމްތިހާންކުރެއްވުމުގެ ގޮތުންނެވެ.\nމި އިމްތިހާންތައް އިންސާނުންނަށް ކުރިމަތިވަނީ ތަފާތު ސިފަސިފައިގައެވެ. މިގޮތުން ޝައިޠޯނާގެ ކެހިވެރިކަމުގެ މަޅިތައް ހިމެނެއެވެ. ކޮންމެ އިންސާނެއްގެ ގާތުގައިވެސް ޝައިޠޯނެއް ﷲ ލައްވާފައިވެއެވެ. އޭނާގެ މަސައްކަތަކީ އޭނާއަށް ވީވަރަކުން މީސްތަކުން ﷲ ގެ މަގުން އެކަހެރިކޮށް ﷲ ގެ މަތިން ހަނދުމަކުރުމުން މީސްތަކުން ދުރުހެލިކުރުމެވެ. ﴿قَالَ فَبِمَا أَغْوَيْتَنِي لَأَقْعُدَنَّ لَهُمْ صِرَاطَكَ الْمُسْتَقِيمَ. ثُـمَّ لَآتِيَنَّهُم مِّن بَيْنِ أَيْدِيهِمْ وَمِنْ خَلْفِهِمْ وَعَنْ أَيـْمَانِـهِمْ وَعَن شَـمَائِلِهِمْ وَلَا تَـجِدُ أَكْثَرَهُمْ شَاكِرِينَ﴾ (الأعراف 16-17) “އެކަލޭގެ ދެންނެވިއެވެ. އިބަރަސްކަލާނގެ ތިމަންނާ ތެދުމަގުން އެއްކިބާ ކުރައްވައި، ލެހެއްޓެވިކަމުގެ ސަބަބުން، ހަމަކަށަވަރުން، އެއުރެން އިބަރަސްކަލާނގެ ތެދުމަގަށް ވާސިލުވުމަށް ހުރަސް އަޅާހުށީމެވެ. ދެން އެއުރެންގެ ކުރިމަތިންނާއި، ފަހަތުންނާއި، އެއުރެންގެ ކަނާތްފަރާތުންނާއި ވާތްފަރާތުން (ވަސްވާސްދިނުމަށް) އެއުރެންގެ ގާތަށް ތިމަން އަންނަ ހުށީމެވެ. އަދި އޭގެ ގިނަމީހުންނަކީ، ޝުކުރުކުރާ މީހުން ކަމުގައި އިބަރަސްކަލާނގެ ދެކެވޮޑިއެއް ނުގަންނަވާނޫއެވެ.”\nކަންއޮތީ މިހެންކަމުން، ޝައިޠޯނާގެ މިޢަދާވަތްތެރިކަން ދަނެ، އެކަމަށް ހޭއަރަންޖެހެއެވެ. އިންސާނުންނަކީ ފަސޭހައިން ހަނދާންނެތޭ ބައެކެވެ. ފަސޭހައިން މަގުއޮޅިދާ ބައެކެވެ. ﷲ ތަޢާލާވަނީ ޝައިޠޯނުންގެ މިޢަދާވާތްތެރިކަން ބަޔާންކޮށްދެއްވާ، އެކަމުން ސަލާމަތްވެވޭނެ މަގުތައް އޮޅުންފިލުވައި ދެއްވާފައެވެ.\nމިމަޒުމޫނުގައި ބަލާލާނީ – ﷲ ގެ ވާގިފުޅާއިއެކު – ޝައިޠޯނާގެ މަކަރުވެރި ރޭވުންތަކުން ސަލާމަތްވެވޭނެ ގޮތްތަކެވެ.\nشَيْطان ގެ ކިބައިން ސަލާމަތްވާނީ ކިހިނެތް؟\nޝައިޠޯނާގެ މަގުން ރައްކައުތެރިވުމަކީ ކޮންމެ މުސްލިމެއްގެ ވާޖިބެކެވެ. އެއީ އެކަމަށް ބޭނުންވެ މަސައްކަތްކުރާ ފަރާތަކަށް އުދަގޫކަމެއް ނޫނެވެ. ނަމަވެސް، އިންސާނުންނާއި މެދު އޮންނަ ޝައިޠޯނައިގެ ޢަދާވާތްތެރިކަމާއި، އިންސާނުން މަގުފުރެއްދުމަށް އޭނާ މަސައްކަތްކުރާކަން ޤަބޫލުނުކުރާ މީހަކަށް މިކަން ފަސޭހައެއް ނުވާނެއެވެ.\nޝައިޠޯނައިގެ ކިބައިން ރައްކައުތެރިވުމަށް ކުރަންހުރި މުހިއްމު ކަންތައް ތިރީގައި އެވަނީއެވެ.\nޝައިޠޯނައިގެ ނުބައިކަމުން ސަލާމަތް ކޮށްދެއްވުން އެދި ﷲ ގެ حَضرة ގައި ގިނަގިނައިން ދެންނެވުން؛\nކީރިތި މާތް ނަބިއްޔާ محمد ﷺ އާ މުޚާޠަބު ކުރައްވާ ﷲ ވަޙީކުރައްވާފައިވެއެވެ. ﴿وَإِمَّا يَنزَغَنَّكَ مِنَ الشَّيْطَانِ نَزْغٌ فَاسْتَعِذْ بِاللَّـهِ ۚ إِنَّهُ سَـمِيعٌ عَلِيمٌ﴾ (الأعراف 200) “އަދި ހަމަކަށަވަރުން، شيطان އާގެ ފަރާތުން ވަސްވާސްތެރިކަމެއް އައިސް ކަލޭގެފާނުގެ ހިތްޕުޅަށް ވަންނަނަމަ، ﷲ ގެ ރައްކާތެރިކަމަށް އެދިވަޑައިގަންނަވާށެވެ! ހަމަކަށަވަރުން، އެކަލާނގެއީ، މޮޅަށް އައްސަވާވޮޑިގެންވާ މޮޅަށް ދެނެވޮޑިގަންނަވާ ރަސްކަލާނގެއެވެ.” ހަމަ އެފަދައިން “ބިސްމި” ކިއުމަކީވެސް ޝައިޠޯނާއަށް އާދަޔާ ޚިލާފު އަސަރެއް ކުރުވާ ކަމެކެވެ. “عَنْ أَبِي الْمَلِيحِ، عَنْ رَجُلٍ، قَالَ كُنْتُ رَدِيفَ النَّبِيِّ صلى الله عليه وسلم فَعَثَرَتْ دَابَّتُهُ فَقُلْتُ تَعِسَ الشَّيْطَانُ. فَقَالَ: “ لاَ تَقُلْ تَعِسَ الشَّيْطَانُ فَإِنَّكَ إِذَا قُلْتَ ذَلِكَ تَعَاظَمَ حَتَّى يَكُونَ مِثْلَ الْبَيْتِ وَيَقُولَ بِقُوَّتِي وَلَكِنْ قُلْ بِسْمِ اللَّهِ فَإِنَّكَ إِذَا قُلْتَ ذَلِكَ تَصَاغَرَ حَتَّى يَكُونَ مِثْلَ الذُّبَابِ” (أبو داود، كتاب الأدب، صححه الشيخ الألباني) ” އަބޫ މަލީހު މީހެއްގެ ފަރާތުން ރިވާކުރައްވަތެވެ. ނަބިއްޔާ ﷺގެ ފަހަތްޕުޅުގައި ތިމަންނަ ވަނިކޮށް، އެކަލޭގެފާނުގެ ސަވާރީ ކައްސާލައިގެން ވެއްޓިއްޖެއެވެ. އެވަގުތު ތިމަންނަ ދެންނެވީމެވެ. ޝައިޠޯނާ ހަލާކުވެއްޖެއެވެ. އެހިނދު އެކަލޭގެފާނު ވިދާޅުވިއެވެ. ޝައިޠޯނާ ހަލާކުވެއްޖެއޭ ވިދާޅުނުވާށެވެ. ފަހެ ކަލޭގެފާނުން އެހެން ވިދާޅުވުމުން، ގެއެއްވަރު ވެއްޖައުމަށް ދާދެން އޭތި ބޮޑުވެއެވެ. އަދި ބުނެއެވެ. ތިކަމެއް ތިވީ ތިމަންނަގެ ބާރުންނެވެ. އެހެނެއްކަމަކު (ބިސްމިﷲ) ވިދާޅުވާށެވެ. އޭރުން މެއްސެއްވަރު ވެއްޖައުމަށް ދާންދެން އޭތި ކުޑަވާނެއެވެ.”\nޚާއްޞަކޮށް ޖަމާޢަތުގެ ނަމާދަށް ރައްކައުތެރިވުމެވެ. ނަމާދަށް ރައްކައުތެރިވުމަކީ އޭގެ ސަބަބުން ތިބާއަށް އެންމެ ބޮޑު ހިތްހަމަޖެހުމަކާއި ރައްކައުތެރިކަމެއް ލިބޭ ޢަމަލެވެ. ޖަމާޢަތުގެ ނަމާދަށް ރައްކައުތެރިވުމަކީ އޭގެ ސަބަބުން ޝައިޠޯނާއަށް އެމީހުންގެ މެދަށް ވަނުމަށް އެންމެ އުދަގޫވާ އެއްކަމެވެ. ޖަމާޢަތުގެ ނަމާދާއިމެދުގައި ފަރުވާކުޑަ ނުކުރުމަށް ނަބިއްޔާ ﷺ ވަނީ އިރުޝާދުދެއްވާފައެވެ. “مَا مِنْ ثَلَاثَةٍ فِي قَرْيَةٍ وَلا بَدْوٍ لاَ تُقَامُ فِيْهِمْ الصَّلاَة إِلاَّ قَدْ اِسْتَحْوَذَ عَلَيْهِمْ الشَّيْطَانُ. فَعَلَيْكُم بِالْـجَمَاعَةِ، فَإِنَّـمَا يَأْكُلُ الذِّئْبُ مِنَ الْغَنَمِ الْقَاصِيَة” (أبو داود، كِتَاب الفَضَائِل، حسنه الشيخ الألباني) “އަވަށެއްގައި ނުވަތަ ސަހަރާގައި ތިންމީހުން ތިބެ، އެމީހުންގެ މެދުގައި ޖަމާޢަތުގެ ނަމާދު ޤާއިމު ނުކުރާނަމަ އެބައެއްގެ މައްޗަށް ޝައިޠޯނާ ވެރިވެއްޖެކަން ކަށަވަރެވެ. ފަހެ ޖަމާޢަތުގެ ނަމާދަށް ރައްކައުތެރިވާށެވެ. ހަމަކަށަވަރުން ހިޔަޅު ޖަހާގަންނަނީ ބަކަރި އައިނާ ވަކިން އޮންނަ ބަކަށްޓެވެ”\nކީރިތި قُرْآن ގިނައިން ކިޔެވުން؛\nކީރިތި ޤުރްއާން ގިނައިން ކިޔެވުމާއި، އަދި އެއާޔަތްތަކެއް ނުވަތަ ސޫރަތްތަކެއް ކިޔެވުމުން ޝައިޠޯނާ ދުރުކޮށްދެއްވާނެ ކަމަށް ވާރިދުވެފައިވާ ބައިތަކަށް ސަމާލުކަންދީގެން ކިޔެވުމެވެ. އޭގެ ތެރޭގައި سُورةُ الْبَقَرَة، ބަޤަރާ ސޫރަތުގެ ފަހު އާޔަތްތައް، آيَةُ الْكُرْسِيّ، سُورة الإِخْلاَصِ، سُورة الْفَلَق، سُورةُ النَّاس ހިމެނެއެވެ. ހެދުނާއި ހަވީރުގެ ޒިކުރުތަކާއި ނިދާހިނދު ކިޔާ ޒިކުރުތަކަށް ރައްކައުތެރިވާ މީހާ އެވަނީ ޝައިޠޯނާގެ ކިބައިން ރައްކައުތެރިވުމަށް މުހިއްމު ވަރުގަދަ ފިޔަވަޅުތަކެއް އަޅާފައެވެ.\nޢަމަލާއި ބަހުގައި އިޚްލާޞްތެރިވެ ﷲ ގެ ޙަޟްރަތުން ވާތްގަށް އެދުން؛\nމާތްﷲގެ ވަޙީ ބަސްފުޅެއްގައިވެއެވެ. ﴿قَالَ رَبِّ بـِمَا أَغْوَيْتَنِي لَأُزَيِّنَنَّ لَهُمْ فِي الْأَرْضِ وَلَأُغْوِيَنَّهُمْ أَجْمَعِينَ. إِلَّا عِبَادَكَ مِنْهُمُ الْمُخْلَصِينَ﴾ (الـحجر 39-40) “އެކަލޭގެ ދެންނެވިއެވެ. ތިމަންއަޅާގެ ވެރިރަސްކަލާކޮ! އިބަރަސްކަލާނގެ ތިމަންއަޅާ މަގުފުރެއްދެވިކަމުގެ ސަބަބުން، ނުބައިކަމުގެ މަގު، ހަމަކަށަވަރުން، އެއުރެންނަށް ބިމުގައި ތިމަންއަޅާ ޒީނަތްތެރިކޮށްދޭހުށީމެވެ. އަދި ހަމަކަށަވަރުން، ތިމަންއަޅާ އެ އެންމެން މަގުފުރައްދާހުށީމެވެ. އެއުރެންގެ ތެރެއިން، އިބަރަސްކަލާނގެ އަޅުންކުރެ إِخْلَاص ތެރިން މެނުވީއެވެ.” އިޚްލާޞްތެރިންގެ މައްޗަށް ޝައިޠޯނާއަށް ބާރު ނުފޯރުވޭނެކަމަށް ޚުދު ޝައިޠޯނާވެސް މިވަނީ އިޢްޠިރާފު ވެފައެވެ.\nހެޔޮ ޢަމަލުކުރުންމަތީ ދެމިހުރުމާއި، އަމުރުތަކާއި ނަހީތަކުގައި ﷲ އަށާއި އެކަލާނގެ ނަބިއްޔާ ﷺ އަށް ފުރިހަމައަށް ކިޔަމަންތެރިކަން އަދާކުރުން؛\nޒިކުރުގެ ކުރެވޭ ހާލަތްތަކާއި އަދި އަޅާ ﷲ އަށް ސަޖިދަ ކުރާ ވަގުތަކީ ޝައިޠޯނާ އެއްފަރާތްވާ ވަގުތުތަކެކެވެ. ނަބިއްޔާ ﷺ ޙަދީޘްކުރެއްވިއެވެ. “إِذَا قَرَأَ ابْنُ آدَمَ السَّجْدَةَ فَسَجَدَ اعْتَزَلَ الشَّيْطَانُ يَبْكِي يَقُولُ يَا وَيْلَهُ أُمِرَ ابْنُ آدَمَ بِالسُّجُودِ فَسَجَدَ فَلَهُ الْجَنَّةُ وَأُمِرْتُ بِالسُّجُودِ فَأَبَيْتُ فَلِيَ النَّارُ” (مسلم، كتاب الإيـمان) ” އެ “އާދަމުގެ ދަރިޔާ ޤުރްއާން ކިޔަވަމުން އައިސް ސަޖިދައިގެ އާޔަތެއް ކިޔުމަށްފަހު ސަޖިދަކޮށްފި ނަމަ، ޝައިޠޯނާ ރޮމުން އެއްފަރާތްވެއެވެ. އަދި ބުނެތެވެ. އޭ ހުރި ހަލާކެއްގެ ބޮޑުކަމާއެ! އާދަމުގެ ދަރިޔާއަށް ސަޖިދަކުރުމަށް އަމުރު ވެވުނު ހިނދު ސަޖިދަކޮށްފިއެވެ. ފަހެ އޭނާއަށް ހުރީ ސުވަރުގެއެވެ. ސަޖިދަކުރުމަށް ތިމަންނައަށް އަމުރުކުރެވުނުހިނދު ތިމަންނަ އެކަމަށް ނުކިޔަމަންތެރިވީމެވެ. ފަހެ ތިމަންނައަށް ހުރީ ނަރަކައެވެ.”\nދީނުގައި ނުހިމެނޭ ކަންކަން އެއީ ދީނުގެ ކަމެއްކަމުގައި ދެކި އެއަށް ޢަމަލުކުރުން ހިމެނިގެންދާނީ ޝައިޠޯނާ ނުހަނު ބޭނުންވާނެ ކަމެއްކަމުގައެވެ. އެހެނީ އެކަމުގެ ސަބަބުން އެދެވެނީ ދީނުގައި އަންގަވާފައިވާ މަންހަޖާ ދުރަށެވެ. ބިދުޢަތަކާއި ދުރަށް ދެވޭނީ ދީނުގައި އެކަންކަން އޮތްގޮތް ހޯދުމަށް ޢިލްމު އުގެނިގެންނެވެ. ނަބިއްޔާ ﷺ ޙަދީޘްކުރެއްވިއެވެ. “..وَإِيَّاكُمْ وَمُحْدَثَاتِ الأُمُورِ فَإِنَّ كُلَّ مُـحْدَثَةٍ بِدْعَةٌ وَكُلَّ بِدْعَةٍ ضَلاَلَةٌ” (أبو دود، كتاب السنة، باب في لزوم السنة) “ދީނުގައި އަލަށް އުފައްދާ ކަންކަމާއި މެދު ޚަބަރުދާރުވާށެވެ. ފަހެ، ދީނުގައި އަލަށް އުފައްދާ ކޮންމެ ކަމަކީ ބިދުޢައެކެވެ. އަދި ކޮންމެ ބިދުޢައަކީ މަގުފުރެދުމެކެވެ.”\nشَيْطان އަދި إِبْلِيْس ގެ ތަޢާރަފު.\nއިންސިންނާއި ޖިންނިންގެ ތެރެއިން، ނުބައިކަންތައްތަކުގައި ޢަމަލާއި ބަހުން ހައްދު ފަހަނައަޅައި ދާނަމަ، އެމީހަކަށް ނުވަތަ އެ ޖިންނިއަކަށް ޝައިޠޯނެކޭ ބުނެވެއެވެ.\nމާތްﷲގެ ވަޙީ ބަސްފުޅެއްގައިވެއެވެ. ﴿وَكَذَٰلِكَ جَعَلْنَا لِكُلِّ نَبِيٍّ عَدُوًّا شَيَاطِينَ الْإِنسِ وَالـْجِنِّ يُوحِي بَعْضُهُمْ إِلَىٰ بَعْضٍ زُخْرُفَ الْقَوْلِ غُرُورًا ۚ وَلَوْ شَاءَ رَبُّكَ مَا فَعَلُوهُ ۖ فَذَرْهُمْ وَمَا يَفْتَرُونَ﴾ (الأنعام 112) “ހަމައެފަދައިން، ތިމަންރަސްކަލާނގެ، ކޮންމެ ނަބީބޭކަލަކަށް އިންސީންނާއި، ޖިންނީންގެ ޝައިޠާނުން ޢަދާވަތްތެރިން ކަމުގައި ލެއްވީމެވެ. އޭގެ އެއްބަޔަކު އަނެއްބަޔަކަށް ހެއްލުންތެރި ކުރުމަށް މަތިއޮމާންކޮށްފައިވާ ބާޠިލު ބަސްތަކުން ވަސްވާސްދީ އުޅެތެވެ. ކަލޭގެފާނުގެ ވެރިރަސްކަލާނގެ އިރާދަކުރެއްވިނަމަ، އެއުރެން އެކަންތަކެއް ނުކުރީހެވެ. ފަހެ، އެއުރެން ހަދާ ދޮގުތަކާއެކު، ކަލޭގެފާނު އެއުރެން ދޫކޮށްލައްވާށެވެ!”\nإِبْلِيْس އަކީ މަލަކޫތީ ޢާލަމުގައި ﷲ ލެއްވި ޖިންނިއެކެވެ. آدم عليه السلام އަށް ސަޖިދަ ކުރުމަށް ﷲ ކުރެއްވި އަމުރުފުޅަށް ނުކިޔަމަންތެރިވެ ބޮޑާވުމުގެ ސަބަބުން ބިމަށް ފޮނުވާލެއްވީއެވެ. އެހެންކަމުން ޝައިޠޯނު މިއީ އިބްލީހުގެ ސިފައެކެވެ. މިގޮތުން ޝައިޠޯނު، މިލަފްޒު އިބިލީސްއަށް ބޭނުންކުރެވެއެވެ.\nމީސްތަކުން މަގުފުރެއްދުމަށް إِبْلِيْس ބޭނުންކުރާ އުކުޅުތައް.\nޝައިޠޯނާގެ ކެހިވެރިމަޅިތަކުން ސަލާމަތްވެ، ﷲ ރުއްސަވާ މަގުގައި ސާބިތުވުމަށް، އެޝައިޠޯނާގެ ކެހިވެރި މަޅިތައް ދެނެގަތުން މުހިއްމެވެ.\nއެފާފައަކީ ރަނގަޅު، ހެޔޮކަމެއްކަމުގައި ވިސްނައިދިނުން؛\nއާދަމްގެފާނު މުންކަރާތުގެ ތެރެއަށް ގެންދިޔުމަށްޓަކައި އިބިލީސް ކަންތައްކުރިގޮތް ބަޔާންކޮށްދެއްވަމުން މާތްﷲ ވަޙީ ކުރައްވާފައިވެއެވެ. ﴿وَقَالَ مَا نَـهَاكُمَا رَبُّكُمَا عَنْ هَـٰذِهِ الشَّجَرَةِ إِلَّا أَن تَكُونَا مَلَكَيْنِ أَوْ تَكُونَا مِنَ الْخَالِدِينَ﴾ (الأعراف 20) “އަދި އެކަލޭގެ ދެންނެވިއެވެ. ތިޔަ ދެކަނބަލުން ދެ ملائكة ން ކަމުގައި ވެދާނެ ކަމަށްޓަކައި، ނުވަތަ އަބަދަށް ދެމިތިބެނިވި މީހުންގެ ތެރެއިން ތިޔަ ދެކަނބަލުން ވެދާނެކަމަށްޓަކައި މެނުވީ ތިޔަ ދެކަނބަލުންގެ ވެރިރަސްކަލާނގެ ތިޔަ ދެކަނބަލުން އެގަހާ ކައިރިވެވަޑައިގަތުން މަނައެއް ނުކުރައްވަތެވެ.”\nޙަރާމްކަންތައް އެއީ ހުއްދަކަންތައްކަމުގައި ދެއްކުމާއި، ހުއްދަކަންތައް އެއީ ޙަރާމްކަންތައް ކަމުގައި ދެއްކުން. މިސާލެއްގެގޮތުން ބަލާނަމަ، ރިބާގެ މުޢާމަލާތަކީ ހުއްދަ، އަދި އެއާނުލާ އިގުތިސާދީ މުޢާމަލާތްތައް ނުކުރެވޭނެކަމެއްކަމުގައި މިވަނީ ގަބޫލުކުރެވިފައެވެ.\nތައުބާވުމަކީ ފަހުން ކުރަން އޮތްކަމެއްކަމުގައި ދެއްކުން؛\nތައުބާވެވޭނީ މީހާ އިސްލާހުވެގެންކަމާއި، މީހާ އިސްލާހުވުމަކީ އުދަގޫ، ބުރަ ކަމެއްކަމާއި، އިސްލާހުވެއްޖެވެއްޖެ ނަމަ ތިމާގެ އެތައް ރައްޓެހިންނެއް ގެއްލި، ތިމާ ކުރަމުންއަންނަ އެތައް ކަމެއް ހުއްޓުމަކަށް އަންނާނެކަމުގެ ބިރު، މީހާގެ ހިތައް ވިސްނައިދެއެވެ.\nﷲ ރަޙުމަތާއިމެދު މާޔޫސްކުރުވުން:\nތިމާގެ ފާފަތައް ގިނަކަމާއި، ފާފަތަކުގެ ބޮޑުކަމުން، ތައުބާވުމަކީ ތިމާއަށް ކުރެވޭނެކަމެއް ނޫންކަމާއި، ތައުބާވިޔަސް ﷲ އެތައުބާ ޤަބޫލުނުކުރައްވާނެކަމަށް ތިމާއަށް ވިސްނައިދެއެވެ. އެހެނަށް ކަންއޮތީ އެހެނޫންކަން ބަޔާންކުރައްވާ މާތްﷲ ވާޙީކުރައްވާ އަންގަވާފައި ވެއެވެ. ﴿قُلْ يَا عِبَادِيَ الَّذِينَ أَسْرَفُوا عَلَىٰ أَنفُسِهِمْ لَا تَقْنَطُوا مِن رَّحـْمَةِ اللَّـهِ ۚ إِنَّ اللَّـهَ يَغْفِرُ الذُّنُوبَ جَـمِيعًا ۚ إِنَّهُ هُوَ الْغَفُورُ الرَّحِيمُ﴾ (الزمر 53) “ކަލޭގެފާނު ވިދާޅުވާށެވެ! އެއުރެންގެ އަމިއްލަ ނަފްސުތަކުގެ މައްޗަށް ފާފައިން އިސްރާފު ކޮށްފައިވާ، ތިމަންރަސްކަލާނގެ އަޅުތަކުންނޭވެ! ތިޔަބައިމީހުން اللَّه ގެ ރަޙްމަތުން އުންމީދު ކަނޑައިނުލާށެވެ! ހަމަކަށަވަރުން، اللَّه އީ، އެންމެހާ ފާފަތައްފުއްސަވާ ރަސްކަލާނގެއެވެ. ހަމަކަށަވަރުން، އެކަލާނގެއީ، ގިނަގިނައިން ފާފަފުއްސަވާ، ރަޙީމްވަންތަ ރަސްކަލާނގެއެވެ.”\nރުޅިއަރުވާލުން، އަދި އަވަހަށް ރުޅިއަންނަ މީހެއްކަމުގައިވާނަ އެކަމަށް އަވަސްގެތަގަތުން؛\nފަސޭހައިން ރުޅިއަންނަ މީހުންގެ މައްޗަށް ބާރުފޯރުވުމަށް ޝައިޠޯނާއަށް ވަރަށް ފަސޭހަވެއެވެ. އެހެނީ މީހާ ރުޅިއައުމުން، އޭނާގެ ކަންތައް ކޮންޓްރޯލު ކުރާނީ ޝައިޠޯނާއެވެ. އެހިނދު އޭނާ ލައްވައި އެކިއެކި ފާފަތައް ކުރުވެއެވެ. ރުޅިން ދުރުހެލިވުމަށް ނަބިއްޔާ ﷺ އިރުޝާދުދެއްވާފައިވަނީ މިސަބަބަށްޓަކައެވެ.. ” عَنْ أَبِي هُرَيْرَةَ رضى الله عنه أَنَّ رَجُلاً، قَالَ لِلنَّبِيِّ ﷺ أَوْصِنِي. قَالَ ” لاَ تَغْضَبْ ”. فَرَدَّدَ مِرَارًا، قَالَ ” لاَ تَغْضَبْ “ (البخاري، كتاب الأدب، بَابُ الْـحَذَر من الغضب) “أَبُو هُرَيْرَة t ވިދާޅުވިއެވެ. ނަބިއްޔާ ﷺ އަރިހުގައި މީހަކު ދެއްނެވިއެވެ. ތިމަންނައަށް ވަޞިއްޔަތެއް ކޮށްދެއްވާށެވެ. އެހިނދު ވިދާޅުވިއެވެ. ‘ތިބާ ރުޅި ނާންނާށެވެ’ އެމީހާ ދެންނެވި ދެންނެވުން އެތަކެއް ފަހަރު ތަކުރާރު ކުރެއްވިއެވެ. އޭގެ ޖަވާބުގައި ނަބިއްޔާ ﷺ ވިދާޅުވިއެވެ. ‘ތިބާ ރުޅި ނާންނާށެވެ’ ” މާތް ﷲ ވަޙީ ކުރައްވާފައިވެއެވެ. ﴿الَّذِينَ يُنفِقُونَ فِي السَّرَّاءِ وَالضَّرَّاءِ وَالْكَاظِمِينَ الْغَيْظَ وَالْعَافِينَ عَنِ النَّاسِ ۗ وَاللَّـهُ يُحِبُّ الْمُحْسِنِينَ﴾ (آل عمران 134) “އެއުރެންނަކީ، ތަނަވަސްކަމުގައްޔާއި، ދަތި ޙާލުގައި، (މުދާ) ހޭދަކޮށް އުޅޭމީހުންނެވެ. އަދި، ރުޅި މަތަކޮށް ހިފަހައްޓާ މީހުންނެވެ. އަދި، މީސްތަކުންނަށް މާފުކުރާ މީހުންނެވެ. އިޙްސާން ތެރިންދެކެ اللَّه ލޯބިވެވޮޑިގެންވެއެވެ.”\nމާތް ﷲ ވަޙީ ކުރައްވާފައިވެއެވެ. ﴿يَعِدُهُمْ وَيُمَنِّيهِمْ ۖ وَمَا يَعِدُهُمُ الشَّيْطَانُ إِلَّا غُرُورًا﴾ (النساء 120) “ޝައިޠޯނާއާ އެއުރެންނަށް ވަޢުދު ކުރެތެވެ. އަދި، އެއުރެންލައްވައި ބާޠިލު އުންމީދު ކުރުވަތެވެ. އަދި، ހެއްލުންތެރިކަން މެނުވީ ޝައިޠާނާއާ އެއުރެންނަކަށް ވަޢުދެއް ނުކުރެތެވެ.”


Shahid china ah vadaigathee goiy husvumun: Shiyam | Mihaaru\nޝާހިދު އިއްޔެ ޗައިނާ އަށް ވަޑައިގެން އެއާޕޯޓުގައި: ރާއްޖެ އާއި ޗައިނާއާ ދެމެދު އޮތް ގުޅުން ވަރަށް ބޮޑަށް ހީނަރުވެފައިވާ ކަމަށް ޕީޕީއެމުން ބުނި ނަމަވެސް ފޮރިން މިނިސްޓްރީން ބުނަނީ ޝާހިދުގެ ދަތުރުން ގުޅުން އިތުރަށް ބަދަހިވާނެ ކަމަށް. --ފޮޓޯ/ފޮރިން މިނިސްޓްރީ\nދެ ދުވަހުގެ ދަތުރެއްގައި ޝާހިދު ޗައިނާ އަށް އިއްޔެ ވަޑައިގަތީ އެ ގައުމުގެ ފޮރިން މިނިސްޓަރު ވާންގް ޔީގެ ދައުވަތަކަށެވެ. މިއީ މި ސަރުކާރުގެ ފޮރިން މިނިސްޓަރުގެ ހައިސިއްޔަތުން ޝާހިދު އެ ގައުމަށް ވަޑައިގެންނެވި ފުރަތަމަ ފަހަރެވެ.\nޝިޔާމް ވިދާޅުވީ މި ސަރުކާރުން ޗައިނާ އަށް ކުރާ ރަސްމީ ފުރަތަމަ ދަތުރުގައި ޝާހިދު ވަޑައިގަތުމުން މަރުހަބާ ދަންނަވަން އެ ގައުމުގެ އިސް ބޭފުޅުން އެއާޕޯޓަށް ވެސް ވަޑައިނުގަންނަވާ ކަމަށެވެ. އެ މަންޒަރު އޭނާ މާނަ ކުރައްވަނީ ރާއްޖެ އިން ކަންކަން ކުރަމުންދާ ގޮތުން ޗައިނާ ނުރުހުންވެފައި އޮތް ކަމެވެ.\n"އެ ފެނުނީ ރާއްޖެ އާއި ޗައިނާގެ ގުޅުން ހީނަރުވެފައި އޮތް މިންވަރު،" އޭނާ ވިދާޅުވި އެވެ.\nForeign Minister @abdulla_shahid China ah kurevvi rasmee furatahama dhathurufulhugai China ge faraathun Raajjeyge foreign ministerah maruhabaa dhannavan evves iss beyfulhaku vadaigen neikan dhakkuvaidhenee dhe sarukaaruge HEENARU gulhun. https://t.co/AoXJQC3QDO\n— Ahmed Shiyam (@Shiyamaldives) September 17, 2019\nޝާހިދުގެ ޗައިނާ ދަތުރާ ގުޅޭ ގޮތުން ޝިޔާމްގެ ޓުވީޓެއް.\nއޭނާ ވިދާޅުވި ގޮތުގައި ކުރީގެ ރައީސް އަބްދުﷲ ޔާމީންގެ ސަރުކާރުގައި، ދިވެހިރާއްޖޭގެ ތަރައްގީގެ ބައިވެރިއެއްގެ ގޮތުގައި އޮތް ޗައިނާގެ ގުޅުމަށް ބުރޫއެރީ އަވަށްޓެރި އެހެން ގައުމުތަކަށް އިސްކަންދީ، ސަރުކާރުގެ އަމަލުތަކުންނެވެ.\nމި ސަރުކާރުން އެންމެ ބޮޑު އިސްކަމެއް ދިނީ، ކުރީގެ ރައީސް އަބްދުﷲ ޔާމީންގެ ސަރުކާރުގައި އަވަށްޓެރި އިންޑިއާއާ އެކު ގޯސްވެފައި އޮތް ގުޅުން ބަދަހި ކުރުމަށެވެ. ޔާމީންގެ ސަރުކާރުގައި، އިންޑިއާ އަށް ވުރެން އިސްކަން ދިނީ ޗައިނާގެ ގުޅުމަށެވެ.\nބައިނަލްއަގުވާމީ ގުޅުންތައް ބަދަހިކުރަން މިހާތަނަށް ވިއްސަށް ވުރެ ގިނަ ގައުމަށް ޝާހިދު ވަޑައިގެންނެވި އިރު ޗައިނާ އަށް އިސްކަން ނުދެއްވި ކަމަށް ޝިޔާމް ވިދާޅުވި އެވެ. ޗައިނާ އަށް ވަޑައިގަތީ ސަރުކާރުން އެހީ ބޭނުންވެ މަޖުބޫރީ ހާލަތެއް މެދުވެރިވުމުން ކަމަށް ވިދާޅުވި އެވެ.\n"މި ސަރުކާރުން މިއޮތީ ޗައިނާގެ އެހީ ވަރަށް ބޮޑަށް ބޭނުންވެފައި. ހަގީގަތުގައި ނާށިގަނޑު ހިފައިގެން މި ވަޑައިގަތީ،" ޝިޔާމް ވިދާޅުވި އެވެ.\nއޭނާ ވިދާޅުވި ގޮތުގައި އެންމެ ފަހަތުން ޗައިނާ އަށް ޝާހިދު ވަޑައިގަތީ އިންވެސްޓްމެންޓްތައް ގެންނަން ކުރިން ކުރެއްވި ދަތުރުތަކުން އެދެވޭ ހައްލެއް ނުފެނުމުންނެވެ.\nޝާހިދުގެ ދަތުރުތަކުން އެހީ ނުލިބޭ ކަަމަށް ޝިޔާމް ވިދާޅުވިއިރު، ފޮރިން މިނިސްޓްރީން ބުނެފައި ވަނީ މިނިސްޓަރު ޝާހިދުގެ ދަތުރުތަކުން އެކަނިވެސް ގާތްގަނޑަކަށް ދެ ބިލިއަން ރުފިޔާގެ އެހީ ރާއްޖެ އަށް ވަނީ ލިބިފަ އެވެ.\nތަރައްގީ އާއި އަސާސީ ޚިދުމަތްތަކުގެ މަޝްރޫއުތައް ކުރިއަށް އެބަދާ ކަމަށް މި ސަރުކާރުން ބުނަމުން އައި ނަމަވެސް ޝިޔާމް ދެކެވަޑައިގަންނަވާ ގޮތުގައި ތަރައްގީގެ ހުރިހާ މަޝްރޫއެއްގެ ސްޕީޑު ދަށްވެ، ބައެއް ކަންކަން ވަނީ ހުއްޓިފަ އެވެ.\nޝާހިދުގެ ޗައިނާ ދަތުރުފުޅަކީ މާ ކާމިޔާބު ދަތުރަކަށް ވާނެ ކަމަށް ޕީޕީއެމުން އުއްމީދެއް ނުކުރެ އެވެ.\nއެއީ، ޝިޔާމް ވިދާޅުވި ގޮތުގައި، ޗައިނާއާ މެދު ސަރުކާރުން ވިސްނުން ގެންގުޅޭ ގޮތާއި އަމަލުކުރަމުން އަންނަ ގޮތުންނެވެ. ޗައިނާގެ އެހީ ބޭނުން ނަމަ، ސަރުކާރުން ޖެހޭނީ އެ ގައުމުން ހުށަހަޅާ ޝަރުތުތަކަށް އެއްބަސްވާން ކަމަށް ވެސް ޝިޔާމް ވިދާޅުވި އެވެ.\nފޮރިން މިނިސްޓްރީން ބުނީ ޝާހިދުގެ ދަތުރުގައި ޗައިނާގެ ނައިބު ރައީސް ވޭންގް ގިޝާން އާއި ސްޓޭޓް ކައުންސިލްގެ އިތުރުން ފޮރިން މިނިސްޓަރު ވޭންގްއާ ބައްދަލުކުރައްވައި ދެ ގައުމުގެ ގުޅުން ބަދަހިކުރުމާ ގުޅޭ ގޮތުން މަޝްވަރާކުރައްވާނެ ކަމަށެވެ.\nއޭގެ އިތުރުުން އޭޝިއަން އިންފްރަސްޓްރަކްޗާ އިންވެސްޓްމަންޓް ކުންފުނީގެ ޗީފް އިންވެސްޓްމަންޓް އޮފިސަރު ލީ ޑީޖީ ޕަންޑިއަން އަދި ބެއިޖިން އާބަން ކޮންސްޓްރަކްޝަން ކުންފުނީގެ ރައީސް ލީ ޑައޮސޮންގްއާ ވެސް ބައްދަލުކުރައްވާނެ ކަމަށް ފޮރިން މިނިސްޓްރީން ބުންޏެވެ.\nޗައިނާ އަބްދުﷲ ޝާހިދު، ފޮރިން މިނިސްޓަރު ފޮރިން މިނިސްޓްރީ ޕީޕީއެމް ރާއްޖެ-ޗައިނާ މެމްބަރު އަހުމަދު ޝިޔާމް (ނައިފަރު) ފޮރިން މިނިސްޓަރު އިދިކޮޅު ފަރާތްތައް ޑިޕްލޮމެސީ ޑިޕްލޮމެޓިކް ގުޅުން\n39 ކޮމެންޓް, 68 ރިއެކްޝަންސް\nސިޔާމަކަށް ނޭގޭނެ މިސަރުކާރުގެ ޕުލޭނެއް ނިކަން ބަލަން ތިބެބަލަ ދުވަސް ކޮޅަކުން ކުޅިވަރު ފެންނާނެ މީކީ ޔާމިނު ހިންގިކަހަލަ ރިސްވަތު ނަގައިގެން ކަންކަން ކުރާނެ ސަރުކާރެއްނޫން ސުކުރިއްޔާ އިބޫ\nޗައިނާއަށް ދިޔާއީ ގޮތްހުސްވެ ޝިޔާމުމެން ޗައިނާއަތުން ނަގާފައިވާ ލާެރި ދެއްކޭނެ ގޮތެއް ހޯދަން. ޝިޔާމުމެންގެ ގެދޮރު ވިއްކާލާ އެކައުންޓް ފްރީޒްކޮށްގެންވެސް އެބަޖެހޭ ގޮތްހޯދަން. މިސަރުކާރު ގޮތެއްހުހެއްނުވާނެ. ޔާމިނުގެ ޝަރީއަތް ނިމެންދެން ބަލަންތިބޭ ގޮޮތްހުސްވިތޯ.\nއިންޑިއާ އެހީވެސް ހަމަ އެހެންދޯ މަސައްކަތް ކުރުވަން ޖެހެނީ އިންޑިއާ ކުންފުންޏެއް ލައްވާ ތަފާތަކީ ޗައިނާއިން މަސައަކަތް ނިންމާލެއް އަވަސްވާނެ އިންޑިއާއަށްވުރެ, ކޮލިޓީވެސް ރަގަޅުވާނެ\nއެހެންވޯމަތޯ އިންޑިޔާއިންފަންޑުކުރާޕްރޮޖެކްޓްތަށް އިންޓަރނޭޝަނަލް ބިޑަށްގޮސް މާރކެޓްވެލިޔު އިން ބިޑްނަގަނީ5ގުނަ ބޮޑުކޮށްގެންނެއްނޫންދެނީ. ފޮރިންކަރަންސީ ސަޕޯޓްދެނީ ހިލޭ އެހީގެގޮތުގައި، ލޯނުދެނީ6ޕަރސަންޓަށްވުރެދަށްކޮށް އަދަދު ބޮޑު ޗައިނާއިން ދޭއިރު އެހެންވާނެތާ5ރުފިޔާ 25 އޭކިޔާފަ ދިއްކޮށްލާއިރު5ގުނަބޮޑުވެއްޖެދޯ މިސާލު ރާއްޖެމީހަކުއިސްކުރެއް ޖަހާދެނީ5ރުފިޔާއަށް ޗަިއިނާއިން 25 ރުފިޔާއަށް ޕްރޮޖެކްޓްވެލިޔު އެބުރިފައޭގެން5ރުފިޔާމަގޭ ޖިބަށް\nއަންނިޔޭ އުޅެނީ ޗައިނާޔާ އަޅައިގަނެ ގެން މިސަރުކާރަކުން ނޫނޭ އަންިގެ ވާހަކަތައް ހުރި ގޮތުން ދައުވަތު ނުލިބި 10 މަސްދުވަސް ފާއިތުވެގެން ދިޔައީ ދިހަމަސް ފަހުން ނަމވެސް ދައުވަތު ލިބިއްޖެތާ\nތިލިބޭ ފައިސާތައް ވަންނަނީ ކޮންތާކަންހޭ. ޝާހިދު ޖަވާބުދީބަލަ.\nކަލޭމެން ތިބެބަލަމަޑުން ތިލަފުއްޓާހަމަޔައް ބުރިޖެއްއަޅަން މޯދީކާރީބުނީމަ ނޫނެކޭނުނީ އެހެންވެ ޗައިނާއިން ކޮއްދޭތޯ އެދިޔައީ\nއޮނަރަބްލް އަފީފްދީދީގެ ސަޕޯޓަރު.\nރައްޔިތުންނިކުމެ ޔާމީނުގެވެރިކަންވައްޓާލިސަބަބު ޔާމީނުގެއަރިހުގައިތިބި ގިނަމީހުނަށް ޤަބޫލުކުރެވެންފަށައިފި. #\nގޮތް ހުސްވިޔޭ! ކީކޭ ތިކިޔަނީ؟\nޝިޔާމެވެ! މާލެ-ވިލިނގިލި-ގުޅީފަޅު-ތިލަފުށި ބުރިޖުގެ ޕްރޮޖެކްޓުގެ ފައިސާ ހުރީ ހަމަ ޖެހިފައެވެ. ސިންގަޕޫރާއި، އަވަށްޓެރި ސްރީލަންކާއަށްވުރެ ބޮޑު ބައިނަލްއަގްވާމީ ޕޯޓެއް ގުޅީ ފަޅުގައި ތަރައްގީ ކުރުމުގެ ފައިސާ ހުރީ ހަމަޖެހިފައެވެ. އުތުރާއި، ދެކުނުގައި ހަދާ2ޓްރާންސިޕްމެންޓް ޕޯޓުގެ ފައިސާ ހުރީ ހަމަޖެހިފައެވެ. އައްޑު އަތޮޅާއި، އުތުރާއި ދެކުނާއި، މެދުރާއްޖެތެރޭގައި ތަރައްގީކުރާ5ސިޓީގެ ފައިސާ ހުރީ ހަމަވެފައެވެ. ކުޅިބަލަން މަޑުކޮށްލާށެވެ.\nސާބަހޭ ނަޖުދާ... ޝިޔާމުމެންގެ ހުވަފެނީ ތަރައްގީގެ ބާނީގެ ނަން ފުހެވޭކަށް މާކަށް ގިނަދުވަހެއް ނެތް..\nޖަމާވެފަހުރި ތަނެއް ބުނެލިނަމަ. ގިނަކަމުން އެކި ކުދިންގެ ގޭގެއަށް ބަހާފަދޯހުރީ. ބަޖެޓް ދެފަރަށް އިތުރުކޮށްފި ރިޒާވް މަދުވެއްޖެ. ތަރައްގީއަށް ކުރިކަމެއްނެތް ވައްކަމެއް ނުކުރޭ. ޖަމާވެފަހުރީ.\nނާށިގަޑުހިފަިގެންވެސް ދާން ޖެހޭނެތާ ތިބޭފުޅުންގެ ސަރުކާރު ދިޔައީ ރާއޖޭގަ ހުރިއްޔާ ހުރި ހުރިހާ ލާރިއެއް ގޯނިގޯންޏަށް އަޅައިގެން ވިއްޔާ. ލަދު ހަޔާތް ކުޑައެއްނުން އަދި ވާހަކަ ދައްކަން.


Moosun goasve, dhekunuge atholhu thakah hudhu samaalu nerefi - AO News\nމޫސުން ގޯސްވެ، ދެކުނުގެ އަތޮޅުތަކަށް ހުދު ސަމާލު ނެރެފި\nއެގޮތުން މޫސުމާބެހޭ ޤައުމީ އިދާރާއިން ހުދު ސަމާލު ނެރެފައި ވަނީ ލ. އަތޮޅުން ފެށިގެން އައްޑޫ ސިޓީއާއި ދެމެދުގެ ރަށްތަކަށެވެ. އަދި އެލާޓް ނެރެފައި ވަނީ މިއަދު 07:00 އިން ފެށިގެން 12:00 އާއި ހަމައަށެވެ. މެޓް އޮފީހުން ލަފާކުރާ ގޮތުގައި މި ވަގުތުތަކުގައި އެ ސަރަޙައްދުތަކަށް ގުގުރުމާއެކު ބޯކޮށް ވާރޭވެހޭނެ އެވެ.\nމީގެ އިތުރުން އެ ސަރަޙައްދުތަކަށް އެ ވަގުތުތަކުގައި ވިލާގަނޑުގައި ގަޑިއަކު 50 މޭލަށް ވައި ގަދަވާނެ ކަމަށާއި، ކަނޑުތައް ގަދަވުމާއެކު، ބައެއް ރަށްތަކަށް ރާޅު އެރުމުގެ ފުރުސަތު އެބައޮތް ކަމަށެވެ.\nމީގެ އިތުރުން ގުގުރުމާއެކު ބޯކޮށް ވާރޭވެހި، ވިލާގަނޑުގައި ގަޑިއަކު 45 މޭލަށް ވައި ގަދަވެ ކަނޑުތައް ގަދަވާނެ ކަމަށް ލަފާކޮށް މެޓް އޮފީހުން ވަނީ ފ. އަތޮޅުން އައްޑޫ ސިޓީއާއި ދެމެދަށް އިތުރު ހުދު ސަމާލެއްވެސް ނެރެފައެވެ. މި ހުދު ސަމާލު ނެރެފައި ވަނީ މިއަދު 09:00 އިން 14:00 އަށެވެ.\nމެޓް އޮފީހުން ރާއްޖޭގެ މޫސުން ކުރިއަށް ލަފާކުރާ ގޮތަށް ބަލާއިރު، ރޭ 8:00 އިން މާދަމާ މިރޭ 8:00 އަށް ރާއްޖޭގެ އެކި ހިސާބަށް ވިއްސާރަ ކުރުމާއެކު ގުގުރާނެ އަދި ބައެއް ރަށްތަކަށް ބޯކޮށް ވާރޭ ވެހުން އެކަށީގެންވެއެވެ.\nމީގެ އިތުރުން ދެކުނުގެ އަތޮޅުތަކަށް ހުޅަނގުއުތުރާއި އުތުރުން އަދި އެހެން ހިސާބުތަކަށް ހުޅަނގާއި ހުޅަނގުއުތުރުން، ގަޑިއަކު 15 މޭލާއި 25 މޭލާ ދެމެދުގެ ބާރު މިނުގައި ވައި ޖެހޭނެ ކަމަށާއި، ވިލާގަނޑުގައި ގަޑިއަކު 45 މޭލާއި 55 މޭލާ ދެމެދުގެ ބާރުމިނަށް ވައި ގަދަވުން އެކަށީގެންވާ ކަމަށްވެސް މެޓް އޮފީހުން ބުނެއެވެ.\nއަދި ކަނޑުތައް އާންމު ގޮތެއްގައި ގަދަ ވާނެ ކަމަށާއި، ދިޔަވަރު ބޮޑުވާ ގަޑިތަކުގައި ބައެއް ރަށްތަކަށް އުދަ އެރުމަކީ އެކަށީގެން ވާ ކަމެއް ކަމަށްވެސް ލަފާކޮށްފައި ވެއެވެ.


ޔުނިޓީ ކަޕް 2017: ޗެމްޕިއަންކަން މަޑަވެލި ރަޓު ޓީމު ހޯދައިފި\nޔުނިޓީ ކަޕް 2017\nމުބާރާތުގެ އެންމެ މޮޅު ކުޅުންތެރިޔާގެ އެވޯޑު ލިބުނީ އަލިފުށި ފުޓްސަލް ޓީމުގެ އިބްރާހިމް ފުރްގާންއަށް\nފައިނަލުގައި އެ ޓީމު ކުރި ހޯދީ ޕެނަލްޓީ ޖަހައިގެން\nމަޑަވެލި ރަޓު ޓީމުން މި އަހަރުގެ މުބާރާތުގެ ޗެމްޕިއަންކަން ހޯދީ ފައިނަލުގައި އަލިފުށި ފުޓްސަލް ޓީމު ބަލިކޮށްގެން\n30 ނޮވެންބަރ 2017 | ބުރާސްފަތި 08:59\nމި މުބާރާތުގެ ޗެމްޕިއަންކަން ހޯދި މަޑަވެލި ރަޓު ޓީމު ޓްރޮފީ އުފުލާލަނީ\nއަރުތަ ސްޕޯޓްސް ކްލަބްއިން އިންތިޒާމު ކޮށްގެން ކޮންމެ އަހަރަކު އެއްފަހަރު ބާއްވަމުން އަންނަ ޔުނިޓީ ކަޕްގެ ޗެމްޕިއަންކަން މަޑަވެލި ރަޓު ޓީމުން ހޯދައިފިއެވެ.\nމަޑަވެލި ރަޓު ޓީމުން މި އަހަރުގެ މުބާރާތުގެ ޗެމްޕިއަންކަން ހޯދީ ފައިނަލުގައި އަލިފުށި ފުޓްސަލް ޓީމު ބަލިކޮށްގެންނެވެ. މިއަހަރުގެ ފައިނަލުން މަޑަވެލި ރަޓު ޓީމު ޖާގަ ހޯދީ ސެމީގައި ތިނަދޫ ބަލިކޮށްގެންނެވެ. ހަމައެހެންމެ ފައިނަލުގެ ޖާގައެއް އަލިފުށި ފުޓްސަލް ޓީމު ހޯދީ ސެމީގައި ނޮޅިވަރަންފަރު ޔޫތް ޑެވެލޮޕްމެންޓްގެ ޓީމު ބަލި ކޮށްގެންނެވެ.\nމަޑަވެލި ރަޓު ޓީމުން ޗެމްޕިއަންކަން ކަށަވަރު ކުރީ ފައިނަލް މެޗު 2-2 ގެ ނަތީޖާއަކުން އެއްވަރުވުމާއި ވިދިގެން ޕެނަލްޓީގައި ކުރި ހޯދައިގެންނެވެ. ފައިނަލްގައި މަޑަވެލި ރަޓު ޓީމުގެ ލަނޑުތައް ޖަހައިދިނީ ނާއިފް ޝަފީގްއާއި އިބްރާހިމް ޝިނާންއެވެ. ހަމައެހެންމެ އަލިފުށި ފުޓްސަލް ޓީމުގެ ދެ ލަނޑު ވެސް އެ ޓީމަށް ޖަހައިދިނީ އަބްދުލް މުހައިމިންއެވެ.\nމި މުބާރާތުގެ ފެއާޕްލޭ ޓީމަކަށް ހޮވުނީ ރ.މާކުރަތުގެ މާކޯ އެފްސީއެވެ. މުޅި މުބާރާތުގެ އެންމެ މޮޅު ކުޅުންތެރިޔާގެ އެވޯޑު ލިބުނީ އަލިފުށި ފުޓްސަލް ޓީމުގެ އިބްރާހިމް ފުރްގާންއަށެވެ. އަދި މުބާރާތުގެ އެންމެ ގިނަ ލަނޑު ޖެހި ކުޅުންތެރިޔަކަށް ހޮވިފައިވަނީ މަޑަވެލި ރަޓު ޓީމުގެ ނާއިފް ޝަފީގްއެވެ.\nމި މުބާރާތުގެ އެންމެ މޮޅު ފަސް ކުޅުންތެރިންގެ ތެރޭގައި ހިމެނިފައިވަނީ މަޑަވެލި ރަޓު ޓީމުގެ މުހައްމަދު ރަޝީދްއާއި ނާއިފް ޝަފީގްގެ އިތުރުން އަލިފުށި ފުޓްސަލް ޓީމުގެ އަހުމަދު ވިޖްދާންއާއި އިބްރާހިމް ފުރްގާންގެ އިތުރުން ތިނަދޫ ޓީމުގެ އިބްރާހިމް ޝަނޫންއެވެ.\nމުޅި ރާއްޖެއަށް ހުޅުވާލައިގެން ކުރިޔަށްގެންދިޔަ މި މުބާރާތުގެ ޗެމްޕިއަން ޓީމަށް 20،000 ރުފިޔާގެ ފައިސާގެ އިނާމެއް ދީފައިވާއިރު، ރަނަރަޕް ޓީމަށް ވަނީ 10،000 ރުފިޔާގެ ފައިސާގެ އިނާމެއް ދީފައެވެ.


މަންމަ – ދިވެހި ނޫސް\nHome ⁄ ވާހަކަ ⁄ މަންމަ\nމަންމައެވެ. މައިމީހާއެވެ. 09 މަހާއި 09 ދުވަސްވަންދެން ބަނޑުގައި ބޭއްވިއެވެ. އެއްވެސް ޝަކުވާއެއް ކުރުމެއް ނެތިއެވެ. އުފާވެރިކަމާއެކުއެވެ. ނިއުމަތެއްކަމަށް ދެކިގެންނެވެ. އެެއީ ދުނިޔެމަތީގެ ރާނީއެވެ. ސުވަރުގޭގެ ވަސް ވެސް ވަނީ އެކަމަނާގެ ފައިތިލަދަށުގައެވެ. އެއީ ރަހުމާއި ކުލުނުގެ ނަމޫނާއެވެ. ލޯބީގައި ދެވަނައެއް ނުވާ މިސާލެވެ. ދަރިއަކު ނުކައި ހުރިނަމަ އެމައިމީހާގެ އަރުތެރެއަށް ކާއެއްޗެއް ނުލެވެއެވެ. ދަރިއަކު ބަލިވެއްޖެނަމަ އެ މަންމައަކަށް ހަމަ ނިންޖެއް ނުލިބެއެެވެ. ދަރިއަކަށް ކިތަންމެ ކުޑަ ހާނިއްކައެއް ވިޔަސް އެމަންމައަކަށް ކެތެއްނުކުރެވެއެވެ. މިއީ އަހަރެންނަށް އިވޭހާ އަޑުތަކެވެ. ބިލާހެކެވެ. އާއެކެެވެ. އެއީ ހަޤީޤަތެއް ނޫނެވެ. މައިންނަކީ އަނިޔާވެރި ބައެކެވެ. އެމީހުން ދަރިންނަށް ދެނީ ލޯތްބާއި އަޅާލުމެއް ނޫނެވެ. ތަދުތަކާއި ވޭންތަކެވެ. އަނިޔާއާއި މަލާމާތެވެ. އަހަރެން ޤަބޫލުކުރާ ގޮތަކީ މިއީއެވެ. ޤަބޫލުކުރެވެން އޮތްގޮތަކީ ވެސް މިއީއެވެ.\nއަހަރެން މިއީ ބަޔަކު މީހުންކުރި ކުށެއްގެ ކައްފާރާއެކެވެ. ދެމީހުންވެގެން ހިންގި ފާފައެއްގެ ނަތީޖާއެެވެ. ނޫނެކެވެ. އެ މަންމަ އަހަރެން ދުނިޔެއަށް ނުގެނައުމަށް ކުރެވުނުނުހާ މަސައްކަތެއް ކުރިއެވެ. ބޭރު ކަރަކަރައިން ޑަކްޓަރުންގެ ކައިރިއަށް ދިޔައެވެ. ފާޑުފާޑުގެ ބޭސްތައް ކެޔެވެ. ނަމަވެސް މާތް ﷲ ގެ ކުޅަދުންވަންތަކަން ދެކިބަލާށެވެ. އަހަރެން ދުނިޔެއަށް އުފަންވީއެވެ. އެ މަންމަގެ ހަށިގަނޑުގެ ތެރެއިން ބައިގެންނެއް ނުދިޔައެވެ. ނަމަވެސް އުފަންވީ ފުރިހަމަ އިންސާނެއްގެ ގޮތުގައެއް ނޫނެވެ. ވާހަކަދެއްކުމުން މަހުރޫމުވެފައިވާ މަނު މީހެއްގެ ގޮތުގައެވެ. ބޭނުންކުރި ބޭސްތަކުގެ ނަތީޖާއެއްގެ ގޮތުންނެވެ.\nމިއަދާ ހަމައަށް ވެސް މަންމަގެ ފަރާތުން ލޯތްބެއް ކުލުނެއް ލިބުނު ހަނދާނެއް އަހަރެން ނުވެއެވެ. އަހަރެންގެ ޅަ ސިނކުޑީގައި ބިންވަޅުވެ ނެގިފައިވަނީ އެ މަންމަ އަހަންނަށް ދިން އަނިޔާތަކެވެ. އަދިވެސް ހުރިހާ ކަމެއް އަކުރުން އަކުރަށް ހަނދާނުގައި އެބަހުއްޓެވެ. އެހެން މައިން އެތައް އުނދަގޫތަކާއެކު ދަރިންނަށް ކައިން ދިނުމުގައި އުޅޭއިރު އަހަރެން މިޖެހެނީ ކާއެއްޗަކަށް އެދި މަންމަގެ ކައިރީގައި ސަލާން ޖަހާށެވެ. އެއްދުވަހު ކެއްޔާ އަނެއް ދުވަހު ނުކައެވެ. ރަހުމެތްތެރިއެއް ދޭ ކިރު ޕެކެޓަކުން ފުއްދާލައިގެން އަހަރެން ހުންނާނީ ކިތައް ދުވަހު ހެއްޔެވެ؟ އެ މަންމަ ދުވަހަކުވެސް އަހަރެންގެ މި ހަށިގަނޑުގައި ލޯބިން ފިރުމާލި ހަނދާނެއް އަހަންނެއް ނުވެއެވެ. މުޅިންވެސް ބޭނުންކުރަމުން ދަނީ މަންމަގެ ބާރުގަދަ އަތްތިލައެވެ. ނުވަތަ ކައިރީގައި އޮންނަ ދަނޑިބުރިއެކެވެ.\nއަހަންނަށް ކުރެވެންހާ އޮތްކަމަކީވެސް ލޮލުން ކަރުނަ ހުސްކުރުމެވެ. އަހަރެންގެ އިހުސާސްތައް އަހަންނަކަށް އެހެންމީހުންނަކަށް ނުކިޔާދެވެއެވެ. މަނަކަށް ވުމުން އެކަމުގެ ނާޖާއިޒް ފައިދާ މަންމަ ވަރަށް ރަނގަޅަށް ވެސް ނެގިއެވެ. އެ މަންމަ ކިތަންމެ އަނިޔާއެއް ކުރިއެއްކަމަކު ކައިރީ ގޭތަކުގައި އުޅޭ މީހަކަށް ރޭކާވެސް ނުލާނެެއެވެ. ގައިގެ އެތަން މިތަނުން ދިލަ ނަގާވަރުން އަރާމު ނިދިން މަހުރޫމުވެފައި އަހަރެން އޮންނާނީ ކިތައް ރޭ ހެއްޔެވެ؟ ތަންތަން ހަލާކުވެ ފާރުވެގެން އަހަރެން ރުއިރުއިން އިހުސާސްކުރެވޭނީ ކާކަށް ހެއްޔެވެ؟\nއަދިވެސް އެއް ރެއެއް އަހަރެން ހިތުގައި ބިންވަޅު ނެގިފައިވެއެވެ. އެއީ އަހަންނަށް 15 އަހަރު ފުރުނުދުވަހެވެ. އެއީ އަހަރެންގެ ހަޔާތަށް އައި އުފާވެރި ރެއެކެވެ. މަސްތުވެފައިވާ މަންމަ ގެޔަށް އައީ ދަންްވަރު 03 ޖަހަންވެފައި ވަނިކޮށެވެ. ނިދީގެ ފުން ކަނޑުގައި އަހަރެން ޣަރަގުވެފައި ވަނިކޮށް އަހަރެންނަށް ހޭލެވުނީ މީހަކު ކައިރީގައި އުޅޭހެން ހީވުމުންނެވެ. އަހަރެން ކައިރި ބަލަހައްޓައިގެން ހުރީ މަންމައެވެ. ނަމަވެސް ތަފާތު ބެލުމަކުންނެވެ. މަންމައަކު ދަރިއަކަށް ބަލައި ފަދައަކުންނެއް ނޫނެވެ. އެ މަންމަގެ ލޮލުން އަހަންނަށް ފެނުނީ މައިވަންތަކަމުގެ ލޯތްބެއް ނޫނެވެ.\nމަންމަ މަޑުމަޑުން އަހަންނާ ކައިރިވާން ފެށިއެވެ. މަންމަގެ ނިޔަތް ރަނގަޅު ނޫންކަން އަހަންނަށް އެނގުނީ ދެނެވެ. އަވަހަށް ސަލާމަތްތެރިކަން ހޯދުމަށް އުޅުނީމެވެ. ނަމަވެސް މަންމަ އެޔަށްވުރެއް އަވަހަށް އަހަރެންގެ ދެ އަތުގައި ހިފެހެއްޓިއެވެ. މަސްތުވެފައިވާ މަންމަ ދަހިވެތިވެފައި އެވަނީ އަހަރެންގެ ހަށިގަނޑަށެވެ. އަމިއްލަ ބަނޑުން އުފަންކުރި ފުރާނައަށެވެ. ޝައިޠާނާގެ ވަސްވާހާއި ވަހުޝީކަމުން އެ މަންމަގެ ސިކުނޑިވަނީ ހައްޔަރުކުރެވިފައެވެ. އަހަރެންގެ އަނބުރާއި އިއްޒަތް ރައްކާތެރިކުރުމަށް އަހަރެންގެ ފައިން މަންމަ ބާރުބާރަށް ކޮށްޕައިލީމެވެ. އެއީ މަންމައަށް އަހަރެންގެ ފަރާތުން ލިބުނު ފުރަތަމަ އަނިޔާއެވެ. ނަމަވެސް އެއީ އަނިޔާއެއް ގޮތުގައި އަހަރެން ނުދެކެމެވެ.\nމަންމަގެ ރުޅިވީ ހައްތަހާ ގަދައެވެ. ދަހިވެތިކަމުން ފުރިފައިވާ ދެލޮލުން އަނގުރު އަލިފާން ބުރަމުން ދިޔައެވެ. މަންމަގެ ލޮލުގައި އަޅާގަތީ މޭޒުގެ މަތީގައިވާ ކަޅުކުލައިގެ ކަތުރެކެވެ. އެއީ މިރޭ ފިލާވަޅު ހެެދުމަށްފަހު އަހަރެން ބޭއްވި ކަތުރެކެވެ. ސަލާމަތާއި ރައްކާތެރިކަމަށް ގޮވާނީ ކިހިނަކުން ހެއްޔެވެ؟ މަންމަ އަހަރެންނަށް ކުރާ ނަފްރަތު ވަރަށް ރަނގަޅަށް ވެސް ހާމަވިއެވެ. ބާރުބާރަށް އައިސް އަހަރެންގެ މެއާއި ބަނޑަށާއި ކަރަށް އެ ތޫނު ކަތުރުން ހަމަލާ ދިނެވެ. އެ މަންމަ ހިތްފުރެންދެން އަހަރެންގެ ގަޔަށް އެކޮއްޕިއެވެ.\nއެއީ ހިތާމަވެރި ރެެއެއް ނޫނެވެ. އުފާވެރި ރެއެކެވެ. އަހަރެން މި އަނިޔާތަކާއި ވޭންތަކަށް އަލްވަދާއު ކިޔަންޖެހުނީއެވެ. ނިމުމެއް ނުވާ އުފާތަކާއި ނިއުމަތްތަކަށް އަހަންނަށް މަރުހަބާ ކިޔައިފިއެވެ. އަހަރެން މިއަދު މިވަނީ ފަސްގަނޑުގެ ދަށުގައި ވަޅުލެވިފައެވެ. ހިނެވި ކަފުންކުރެވިފައެވެ. އަހަރެންގެ އިހުސާސްތައް ދަންނަ މީހަކު މި ކެހިވެރި ދުނިޔޭގައި އުޅޭނެބާއެވެ؟ އަހަރެން އުޅުނު ހިތްދަތި ދިރިއުޅުމުގެ ބަދަލު އަހަންނަށް ލިބޭނެ ހެއްޔެވެ؟ އަހަންނަށް ލިބުނު އަނިޔާތަކުގެ އުޖޫރަ އަހަންނަށް ލިބޭނެ ހެއްޔެވެ؟ މަންމަގެ ފަރާތުން ލިބުނު މައިވަންތަކަމުގެ ލޯބި ވަޒަން ކުރެވޭނެފަދަ ފުރާނައެއް މި ދުނިޔޭގައި ވާނެބާއެވެ؟\nLiyuntheriyaa ah neygeytha vaahaka eki GOI gothah geneveykameh! Eki mees .meehunge nazarun kiyaidheveykameh! Adhi lhaveema kanneyge! Fahun ok vaane\nއަޅެފަހެ މަރުވެފައިވާ މީހުން ކިހިނެއްތަ ވާހަކަ ކިޔާދޭނީ؟؟ ލިޔާއިރުވެސް ތަންކޮޅެއް ހަމަޖެހޭ ގޮތަކަށް ލިޔެބަލަ!!\nޤަބޫލުކުރެވެން އޮތްގޮތަކީ ވެސް މިއީއެވެ\n??Hatts of to you shamveel\nވަރަށް ރީތި ވާހަކައެއް.\nވަރަށްވެސް ތަފާތު. އެހާމެ އަސަރުގަދަ.\nކޮވިޑް-19 އާ ގުޅިގެން އިދިކޮޅުގެ ކެމްޕެއިން ދަތުރުތައް ކުރުކޮށްލައި އެނބުރި މާލެއަށް


vnews - Faaris ge Haalathaamedhu aa'ailaage hithaama fenigendhaa asarugadha Photo eh?\nފާރިސްގެ ހާލަތާއިމެދު އާއިލާގެ ހިތާމަ ފެނިގެންދާ އަސަރުގަދަ ފޮޓޯއެއް؟\nފާރިސް މައުމޫނާއި، އާއިލާ ބޭފުޅަކު ބައްދާލައްވައިގެން ކީރިތި ކުރައްވަނީ -- ފޮޓޯ: ހުސައިން ވަސީމް (ވީފޮޓޯ)\nރައްޔިތުންގެ މަޖިލީހުގެ ދިއްގަރު ދާއިރާގެ މެންބަރު ފާރިސް މައުމޫނަށް ބޮޑެތި ތުހުމަތުތަކެއް ކުރުމަށްފަހު، ހައްޔަރުކޮށްގެން ޖަލުގައި ގެންގުޅޭތާ 85 ދުވަސް ފާއިތުވެގެންދިޔައީއެވެ.\nރައްޔިތުންގެ މަޖިލީހުގެ މެންބަރުންނަށް ރިޝްވަތުދިންކަމުގެ ތުހުމަތާއި، ޝަޚުސު އޮޅުވާލުމުގެ ދައުވާވެސް ފާރިސްގެ މައްޗަށް އުފުލާފައިވާއިރު، ފާރިސް ހައްޔަރުކޮށް ޖަލުގައި ބަންދުކުރުން ވެގެންދިޔައީ، ރައީސް އަލްއުސްތާޒު މައުމޫން އަބްދުލްގައްޔޫމާއި، އެމަނިކުފާނުގެ މުޅި އާއިލާއަށްވެސް ލިބިގެންދިޔަ ފުން ހިތާމައަކަށެވެ. ޖަލުގައި އެކަނިވެރިކަމާއެކު 85 ދުވަސް ފާރިސް ހޭދަކުރެއްވީ ކިތަންމެ ހިތްވަރާއި ސާބިތުކަމާއެކުނަމަވެސް ކުށެއްނެތި އެފަދަ ބޮޑު އަނިޔާއެއް އޭނާއަށް ދެމުން ގެންދިއުމަކީ ފާރިސްގެ އާއިލާއަށް ކެތްކުރައްވަން އުދަނގޫކަމަކަށެވެ.\nފާރިސް ދުރުގައި ހުންނެވުމުގެ ހިތާމަ ރައީސް މައުމޫނާއި، އެމަނިކުފާނުގެ ބޭފުޅުން މީގެ ކުރިންވެސް ވަނީ ކުރައްވާފައެވެ. ސިޔާސީ ޕާޓީތަކުގެ ރެލީތަކާއި، ޖަލްސާތަކުގައި ފާރިސްގެ ވާހަކަ ކިތަންމެ ދައްކަންވަން ބޭނުންފުޅުނުވީނަމަވެސް ރައީސް މައުމޫނަށް އެކަމުގެ ސަބަބުން ކުރައްވާ އަސަރެއްގެ ބޮޑުކަމުން އެ ވާހަކަފުޅުތައް ތަކުރާރުކޮށް ވިދާޅުވެއެވެ.\nފާރިސް ކުށެއް ނުކުރައްވާކަމަށާ ފާރިސްއަށް ސަރުކާރުން ނުހައްގުން އަނިޔާދެމުންދާއިރު، މުއައްސަސާތައް ހަނުހިމޭނުން އޮންނާތީ ރައީސް މައުމޫން ކިތަންމެ ޝަކުވާއެއް ކުރައްވައިފިއެވެ. މިކަމުގައި އަލިމަގެއް ނުފެނި ގިނަދުވަސްތަކެއް ފާއިތުވެގެންދާތީ ބޭރުދުނިޔެއިން އިތުރަށް މަސައްކަތްކޮށްދެއްވުމަށްވެސް ރައީސް މައުމޫން ވަނީ އެދިވަޑައިގެންފައެވެ.\nޖަލުގައި ހޭދަކުރެއްވި 85 ދުވަހުގެ ތެރޭގައި ފާރިސް މައުމޫން މާލެ ގެނެސްފައިވަނީ މުޅިންވެސް ޝަރީއަތްތަކަށެވެ. ފާރިސްގެ މައްޗަށް ކްރިމިނަލް ކޯޓްގައި ހިނގަމުންދާ ރައްޔިތުންގެ މަޖިލީހުގެ މެންބަރުންނަށް ރިޝްވަތުދިންކަމުގެ ދައުވާއާއި، ޝަޚުސު އޮޅުވާލުމުގެ ދައުވާގެ ޝަރީއަތުގެ އަޑުއެހުންތަކަށެވެ. އަދި ފާރިސްގެ ބަންދާއި ގުޅޭގޮތުން ހައިކޯޓްގައި ކުރިއަށްދާ އަޑުއެހުންތަކަށެވެ.\nމިގޮތަށް ފާރިސް ކޯޓަށް ހާޒިރުކުރެވޭ ބައެއް ފަހަރުތަކުގައި ރައީސް މައުމޫނާއި، އަނބިކަނބަލުން ނަސްރީނާ އިބްރާހިމަށް ކޯޓަށް ވަޑައިގެން ފާރިސްއަށް ހިތްވަރު ދެއްވައެވެ. ޝަރީއަތަށްފަހު ޖަލަށް ގެންދިއުމުގެ ކުރިން ބައްދާލައްވާ ބޮސްދީވެސް ހައްދަވައެވެ.\nރައީސް މައުމޫނާއި، ނަސްރީނާގެ އިތުރަށް ފާރިސްގެ ލޯބިފުޅުވާ ދައްތަ ޔުމްނާ މައުމޫން ފާރިސްގެ ކޮންމެ ޝަރީއަތަކަށް ވަޑައިގަންނަވައެވެ. ފާރިސްގެ ހައްގުގައި އަޑުއުފުލޭ ކޮންމެ މައިދާނަކަށް ޖަމާވެއެވެ. ބަސްފުޅު މަދު ބޭފުޅެއްނަމަވެސް ފާރިސްގެ ހައްގުގައި ވަކާލާތު ކުރެއްވުމަށް ޓީވީއާއި ރޭޑިއޯތަކުން ދެއްވާ ކޮންމެ ދައުވަތަކަށް ފިސާރި ކެރިހުރެގެން ވަޑައިގަންނަވައެވެ.\nމި ހުރިހާ ކަމަކުން ކޮއްކޮ ފާރިސް މައުމޫން ދެކެ ދައްތައެއްގެ ހައިސިއްޔަތުން ޔުމްނާ މައުމޫން ވެވަޑައިގަންނަވާ މަތިވެރި ލޯބި އޮތީ ކިތަންމެހާވެސް ރަނގަޅަކަށް ހާމަވެފައެވެ.\nނަމަވެސް މިފަހަރުވެސް ތަފާތު ފޮޓޯއެކެވެ.\nފާރިސްގެ ހާލަތާއިމެދު އާއިލާގެ ހިތާމަ ފެނިގެންދާ އަސަރުގަދަ ފޮޓޯއެކެވެ. ފާރިސްގެ އާއިލީ ގާތްބޭފުޅަކާއި ވަރަށް ބޮޑަށް ކީރިތިކުރައްވަމުން ބައްދާލައްވާ ނަންގަވާފައިވާ ފޮޓޯއެކެވެ. ދާދިފަހުން ނިޔާވި ފާރިސްގެ ބޮޑުދައިތަ ފަރީސާ އިބްރާހިމްގެ ބޭފުޅަކާއެކު ފެނިގެންދާ މިފޮޓޯއިން ގިނަ ބަޔަކު ވަނީ ރޮއްވާލާފައެވެ.\nފާރިސް މައުމޫން މިއަދު ހޮސްޕިޓަލަށް ގެނެސް ފަރުވާދިނުމަށްފަހު އަނބުރާ ޖަލަށް ގެންދެވި ވަގުތު ދެ ބޭފުޅުން އެކަކު އަނެއްގެ ގައިގައި ބައްދާލައްވައި ވަރަށް ބޮޑަށް ވަނީ ކީރިތި ކުރައްވާފައެވެ. ފާރިސްގެ ހާލަތާއިމެދު ހެޔޮއެދޭ ކޮއްކޮއެއްގެ ހައިސިއްޔަތުން އޭނާ ކުރައްވާ ހިތާމަ މިއަދު އެތަށް ބައެއްގެ ކުރިމަތީގައި މިވަނީ ހާމަވެގެން ގޮސްފައެވެ.\nފަރީސާ ދުނިޔޭގައި އޮންނެވި އެންމެ ފަހު ދުވަސްކޮޅު ފާރިސްވަނީ ބޮޑުދައިތަ ދެކިލަން ދިއުމަށް ގިނަ މަސައްކަތްތަކެއްކޮށްފައެވެ. ނަމަވެސް އޭނާގެ ޕާސްޕޯޓް ހިފަހައްޓާފައި އޮތުމުން އެކަންވާގޮތް ނުވީއެވެ. ދައުލަތުގެ މުއައްސަސާތަކުގައި ސަލާންޖެހުމުންވެސް އެމަގު ފަހިކޮށްނުދީ ވަނިކޮށް ފަރީސާ ނިޔާވީއެވެ. މިއަދު ފެނިގެންދިޔަ މަންޒަރުން އަލުން ކުރަހައިދިނީ ހިތްދަތި އެ ތަސްވީރުކަމަށް ގިނަ ބަޔަކު ގަބޫލްކުރެއެވެ.\nއަދި ފާރިސް ޖަލުގައި ބަންދުކޮށް ދެމުންގެންދާ ނުހައްގު އަނިޔާގެ ސަބަބުން ރައީސް މައުމޫންގެ މުޅި އާއިލާއަށްކޮށްފައިވާ އަސަރު މި ފޮޓޯއިން އެކަނިވެސް ހާމަވާކަމަށް ގިނަ ބަޔަކު ގަބޫލްކުރެއެވެ.\nމި ފޮޓޯގެ ވާހަކަ އެއްފަރާތަކަށް ޖައްސާލަމާތޯއެވެ. 2013 ވަނަ އަހަރާއި ހަމައަށް ފަހަތަށް ޖެހިލާށެވެ. އޭރުވެސް ފާރިސް މައުމޫނާއި، ރައީސް މައުމޫންގެ ބޭފުޅުން ތިއްބެވީ އެކުގައި އަތްގުޅާލައިގެންނެވެ. ބޮޑުބޭބޭފުޅު ރައީސް އަބުދުﷲ ޔާމީން ވެރިކަމަށް ގެނައުމަށް ހިތްވަރާއިއެކު މަސައްކަތްކުރި ޓީމުގެ ޒުވާން ފަހުލަވާނުންގެ ގޮތުގައެވެ.\nނަމަވެސް އޭގެ ތިން އަހަރު ފަހަރުން ފާރިސް މައުމޫނާއި، އާއިލާ މިއަދު ކީރިތި އެ ކުރައްވަނީ ގައުމުގެ ހާލަތާއިމެދުގައެވެ. އިންސާފެއްނެތި ލިބެމުންދާ ބޭއިންސާފު އަނިޔާއާއިމެދުގައެވެ.\nފާރިސްއާއި ގުޅޭގޮތުން އަބަދުވެސް ފާރިސްގެ އެންމެ ލޯބިވާ ދައްތަ ޔުމްނާ ވިދާޅުވާ ވާހަކައެއް އޮވެއެވެ.\n" ފާރިސް ކުށެއް ނުކުރައްވާނެއެވެ. ގައުމަށް ޚިޔާނާތްތެރިއެއްނުވާނެއެވެ. ގައުމުގެ ހައްގުގައި ކުރައްވަންޖެހިވަޑައިގެންކަމަކަށް ފަސްޖެހިވަޑައެއް ނުގަންނަވާނެއެވެ. ފާރިސް މައުމޫނަކީ ރައީސް މައުމޫންގެ ހިތްވަރުގަދަ ދަރިކަލެއްކަން ސާބިތުކޮށްދެއްވާނެއެވެ. ބޭއިންސާފުގެ ކުރިމަތީގައި ކުޑަކަކޫ ނުޖައްސަވާނެއެވެ. ކިތަންމެ އަނިޔާވެރިވިޔަސް އިންސާފަށް ނޫނީ އެއްޗެއް ވިދާޅެއް ނުވާނެއެވެ. "


ދިވެހިންގެ ބޭންކް، ދިވެހިންގެ މަޖުބޫރީ ހާލަތުގެ ފައިދާ ނަގަނީ!\nSeptember 16, 2020 14:53:36\nބީއެމްއެލް މެއިން ބްރާންޗް\nބޭންކް އޮފް މޯލްޑިވްސް އޭ ބުނީމާ ނޭނގޭ ހަމަ އެންމެ ދިވެއްސެއްވެސް ނުހުންނާނެއެވެ. ވާނީވެސް އެހެންތާއެވެ. ރާއްޖޭގެ ކޮންމެ އަތޮޅެއްގައި ބްރާންޗެއް ހުންނަ އެހެން ބޭންކެއް ދިވެހިރާއްޖެއަކު ނެތެވެ. 20 އަތޮޅުގައި 38 ބްރާންޗެވެ. 116 އޭޓީއެމްއެވެ. 55 ސެލްފް ސަރވިސް ބޭންކިންގ ސެންޓަރެވެ. 277 އޭޖެންޓުންނެވެ. 'އަހަރަމެންގެ ބޭންކް' އޭ ބުނެލެވޭ ވަރަށް ފައްކާ ކުރުމަށް ލައްކަ ކަމެއް ކުރެވިއްޖެތާއެވެ. މަތި އޮމާންކޮށް އޮފުދާރުކަން ދެއްކުމަށް 2019 ވަނަ އަހަރުވެސް 140 ސީއެސްއާރ ޕްރޮޖެކްޓްވެސް ކުރިއަށް ގެންގޮސްފިއެވެ. އެހެންނަމަވެސް، ހިލަ ކަރުދާސްލާ ވަރުނީސްކޮށް މަތިއޮމާން ކުރިއަސް، ބިތުފަންގި ނެގީމާ ފެންނަ މަންޒަރު ހާދަހަވާ ހަޑިއެވެ.\n"އަހަރަމެންނަށް ކުރަނީ ދުއްޕާން"\nބީއެމްއެލްގެ ސަބަބުން ވާ އުނދަގޫތަކުގެ ވާހަކަ ރައްޔިތުން ނުދައްކާ ދުވަހެއް މަދެވެ. ކޮފީ ޓޭބަލް ދޮށުގައި ތިބެ މި ވާހަކަ ދައްކާފައި، ބިލު ދައްކަން ދާންވާއިރަށް ގޮތް ނޭނގޭ ގޮތަށް ފައިސާ ކެނޑޭ ވާހަކަ އާންމެވެ. ނުހޯދާ ހިދުމަތްތަކަށް، ނުގަންނަ ތަކެއްޗަށް، އެކައުންޓްތަކުން ފައިސާ ކަނޑަނީއެވެ. ބައެއް ފަހަރުފަހަރު ދެ ފަހަރަށް ވެސް ކަނޑާލަނީއެވެ. ކިޔަވަން ރާއްޖެއިން ބޭރުގައި ތިބޭ ކުދިންގެ ހަރަދުބަރަދު ބަލަހައްޓާ ފައިސާކޮޅުވެސް ދޮވެލަނީއެވެ. ނުވިތާކަށް ޝަކުވާ ކުރީމާ ޖަވާބުވެސް ދެނީކީއެއް ނޫނެވެ. "ޑިސްޕިއުޓް ފޯމެއް" ހުށަހަޅައިގެން ފައިސާ ލިބުނު ކިޔަވާ ކުއްޖެއް ނެތެވެ. މިހާރު އެ ކުދިންނަށް ރާއްޖެއިން ބޭރުން ފައިސާ ނެގުމަށްވެސް ދަތި ކުރަން ފަށައިފިއެވެ. މަހަކު 750 ޑޮލަރުން ކިޔަވާ ކުއްޖެއްގެ ހަރަދު ބެލެހެއްޓޭނީ ކިރިޔާ ނޫންތޯއެވެ.\nދިވެހިރާއްޖޭގައި ދިރިއުޅޭ ފަރާތްތަކަށް ޑޮލަރު ލިބޭ މަގު އަދި މާ ބޮޑަށް މިހާރު ހިފަހައްޓައިފިއެވެ. މަހަކު އެންމެ 250 ޑޮލަރެވެ. ބޭރުގެ އީ-ވޮލެޓް ތަކުން ފައިސާ ބީއެމްއެލް އަށް ޖަމާކުރާނަމަ ޑޮލަރު ނުވެސްދެނީއެވެ. މިއީ ހެޔޮ ނިޔަތެއްގައި ކުރާ ކަމެއް ކަމަށް ދައްކާނޭ ހަމަ އެއްވެސް ހަމައެއް ނެތެވެ. ދިވެހިރާއްޖޭގެ ކުދި އަދި މެދުފަންތީގެ ވިޔަފާރިވެރިންނާއި، ގިނަ އާރޓިސްޓުންގެ އީ-ވޮލެޓްތަކުން ބޭންކަށް ފައިސާ ޖަމާވާއިރު، އެ ލިބޭ ޑޮލަރު ބަދަލުގައި ރުފިޔާ ދެނީ ކޮން އުސޫލަކުންތޯއެވެ.\nރައްޔިތުން ގޮވަނީ ވަގުންނޭ\nވަގުންނަށް ވަގުންނޭ ކިޔާ ގޮވުމަކީ ދިވެހީންގެ ކަށީގައި ހަރުލާފައި ހުންނަކަމެކެވެ. 'އަހަރަމެންގެ ބޭންކް'އަށް ވަގަށް ގޮވާ އެންމެ މައިގަނޑު ސަބަބަކީ ލޯނުތަކަށް ވުން ވަރަށް އެކަށީގެންވެއެވެ. އޭގެތެރެއިން ދެތިން ލޯނަކަށް ބަލައިނުލާ ކުރިއަށް ދިޔުމަކީ ރައްޔިތުންނަށް ވެވޭ ބޭއިންސާފެކެވެ.\n1. ކިޔަވާ ލޯނު: މިހާރު ދިވެހީން އެންމެ ގިނަ އަދަދަކަށް ކިޔަވަން ދަނީ މެލޭޝިއާއަށެވެ. އަގުހެޔޮ، އެންމެ ފެންވަރު ރަނގަޅު ތައުލީމު އެންމެ ކައިރިން ލިބެން އޮތީ މެލޭޝިއާއިން ކަމަށް ވުމުންނެވެ. މެލޭޝިއާއިން ރަނގަޅު ފެންވަރެއްގެ ޔުނިވާރސިޓީ އަކުން ކިޔަވަން 500،000 އާއި 700،000 އާ ދެމެދުގެ އަދަދަކަށް ފައިސާ ހަރަދުވާނެއެވެ. އެހެންނަމަވެސް، ބީއެމްއެލްގެ މަތި އޮމާން ކުރުމުގެ ގޮތުން ހޭދުވާނީ 400،000 ރުފިޔާކަމަށް ބަލައި ހިސާބު ޖަހާނަމެވެ. މަދު އަދަދެއް ވީމާ އިންޓްރެސްޓް ކުޑަ ވާނެތާއެވެ. 400،000 ރުފިޔާގެ ކިޔަވާ ލޯނެއް 10 އަހަރު ތެރޭ ދައްކާނަމަ މަހަކު 5،510 ރުފިޔާ ދައްކަން ޖެހެއެވެ. އެއީ މުސާރައިގެ ކިހާ އިންސައްތައަކަށް ވާނެތޯ ނިންމާނީ ރައްޔިތުންނެވެ. އެނގޭހާވެސް އެއްޗަކީ 10 އަހަރު ތެރޭ ޖުމްލަ 661،200 ރުފިޔާ ދައްކަން ޖެހޭ ކަމެވެ. އަދި ލޯނު ލިބެނީވެސް 600،000 ރުފިޔާގެ ސެކިއުރިޓީ އެއް އޮވެގެންކަމެވެ. ވައްކަންތޯ ނޫންތޯ މިފަހަރު ނިންމާނީ ރައްޔިތުންނެވެ.\n2. 'އެފޯޑަބަލް' ހައުސިންގ ލޯނު: ބޯހާސްކަމެއް ނެތް ބޯހިޔާވަހިކަމަކީ އަސާސީ ހައްގެކެވެ. 1،000،000 ރުފިޔާއަށް ބޯހާސްކަންފިލާނޭ ވަރުގެ ބޯހިޔާވަހިކަމެއް ނުލިބުން އެކަށީގެންވެއެވެ. އެހެންނަމަވެސް، ކުޑަ އަދަދަކުން އަނެއްކާވެސް ހިސާބު ޖަހާނަމެވެ. މިފަހަރު 20 އަހަރުގެ ތެރޭގައި ދައްކަން ޖެހުނީ މަހަކު 6،600 ރުފިޔާގެ ރޭޓުން ޖުމްލަ 1،584،000 ރުފިޔާއެވެ. 584،000 ރުފިޔާ އިތުރުވީއެވެ. ވައްކަންތޯ ނޫންތޯ އަނެއްކާ ވެސް ނިންމާނީ ރައްޔިތުންނެވެ.\nއިންތިހާ ދަރަޖައަށް ބޭންކަށް ފައިދާ\n"އަހަރަމެންގެ ބޭންކް" ކަމުގައިވާނަމަ މަސައްކަތް ކުރަންވާނީ ބޭންކަށް ލިބޭ ފައިދާއަށް ވުރެ ބޮޑަށް ރައްޔިތުންނަށް ހިދުމަތް ކޮށްދިނުމަށެވެ. ބުއްދި ގަބޫލުކުރަނީ އެ އުސޫލެވެ. އެހެންނަމަވެސް، 2019 ވަނަ އަހަރުވެސް ހިންގުމުގެ ފައިދާ ގޮތުގައި 1.7 ބިލިއަން ރުފިޔާ ބީއެމްއެލްއަށް ލިބުނެވެ. 1.7 ބިލިއަން ރުފިޔާ އަކީ ކިޔާ ވަރެއްތޯ ތަސައްވަރު ކޮށްލައްވަން ބޭނުންފުޅު ނަމަ، މިހާރު ސުނާމީ ބިނާ އެހުންނަ ސަރަހައްދަށް ގޮސް ދަރުމަވަންތަ ހޮސްޕިޓަލަށް ބަލައިލާށެވެ. 1.7 ބިލިއަން ރުފިޔާ، 100 ރުފިޔާގެ ނޫޓުން މަތިމައްޗަށް ޖަހަން ފަށައިފި ނަމަ، ދަރުމަވަންތަ ހޮސްޕިޓަލަށްވުރެ 1،000 ގުނަ އުސްވާނެއެވެ. ހަތަރުލައްކައެއްހާ މީހުންގެ އާބާދީއެށް އޮންނަ މި ކުޑަ ގައުމުން އެވަރުގެ އަދަދެއް ނެރުނީ ކިހިނަކުން ހެއްޔެވެ.\nބޭންކް އޮފް މޯލްޑިވްސްގެ އަމިއްލަ ފައިދާ އިތުރު ކުރުމުގެ އުސޫލު ނިންމައި ރައްޔިތުންނަށްޓަކައި މަސައްކަތް ކުރަން އެބަޖެހެއެވެ. އެކަން އެގޮތަށް ކުރެވޭނީ ޒިންމާދާރު ކުރުވަން ތިބި މުއައްސަސާތަކުން ޒިންމާ އަދާ ކޮށްގެންނެވެ. މަޖިލީހުގެ އެސްއޯއީ ކޮމިޓީއަށް ހާޒިރުކުރަން އެދުމަކީ ރަނގަޅު ފާލެކެވެ. ހުޅުވާލެވިގެން އެ ކޮމިޓީ ގެންދިއުމަކީ މުހިންމު ކަމެކެވެ. ރައްޔިތުންގެ ހައްގުގައެވެ. ގިނަ އިމާރާތްތައް ހުރުމަކުން، ރައްޔިތުންގެ މައްޗަށް މި ފެންވަރުގައި ބާރުފޯރުވެވިގެން ނުވާނޭކަން މިފަހަރު ވިސްނައިދެވެން ވާނެއެވެ.


Juventusgai 17 Aharu Heydha Kurumah Fahu Buffon PSG Aaai Gulhihjje - Vaguthu\nޔުވެންޓަސްގައި 17 އަހަރު ހޭދަކުރުމަށް ފަހު ބުފޮން ޕީއެސްޖީއާއި ގުޅިއްޖެ\nއިޓަލީގެ އެންމެ ކާމިޔާބު ކުލަބު ޖުވެންޓަސްގައި 17 އަހަރު ހޭދަކުރުމަށް ފަހު އިޓަލީގެ ކީޕަރު ޖިއާންލުއިޖީ ބުފޮން ފްރާންސްގެ ޕީއެސްޖީއާއި ގުޅިއްޖެއެވެ.\nމިއަހަރުގެ އިޓާލިއަން ލީގުގެ ޗެންޕިއަންކަން ޔުވެންޓަސް ހޯދި މެޗަށް ފަހު ޔުވެންޓަސް ދޫކޮށްލާނެކަމަށް ބުފޮން ބުނެފައިވާއިރު ޔުވެންޓަސް ދޫކޮށް އޭނާ ދެން ގުޅޭނެ ކުލަބެއް ހާމަކޮށްފައެއް ނުވެއެވެ. ނަމަވެސް ވަރަށް ރަނގަޅު އޮފާތަށް ލިބިފައިވާ ކަމުގައި ބުފޮން މީގެ ކުރިން ބުނެފައިވެއެވެ.\nޔުވެންޓަސް ދޫކޮށްލުމަށް ފަހު ފްރާންސްގެ ޕީއެސްޖީއަށް އެއް އަހަރުގެ ކޮންޓްރެކްޓެއްގެ ދަށުން ބުފޮން ގުޅުނުއިރު ކޮންޓްރެކްޓްގައި ސޮއިކުރުމަށްފަހު ބުފޮން ބުނެފައިވަނީ ޕީއެސްޖީއާއި ގުޅުމަކީ އޭނާ ވަރަށް ވިސްނުމަށް ފަހު ނިންމި ނިންމުމެއް ކަމަށާއި ޕީއެސްޖީއިން އޭނާގެ ނިންމުން ގަބޫލުކޮށް އޭނާއަށް އެހާބޮޑު އިތުބާރެއް ކުރީތީ ޝުކުރު އަދާކުރާ ކަމަށެވެ.\n"އަހަރެންގެ ހަޔާތުގައި އިޓަލީ ދޫކޮށް އެހެން ކުލަބަކަށް ގުޅުނު ފުރަތަމަ ފަހަރު މިއީ. އަހަރެން މި ނިންމުން ނިންމީ ވަރަށް ނިންމާފަ. އަދި އަހަރެން ޕީއެސްޖީގެ މެނޭޖުމެންޓަށް ޝުކުރު އަދާކުރަން. އެއީ އަހަންނަށް މިހާބޮޑު އިތުބާރެއް ކުރީތީ" ބުފޮން ބުނެފައިވެއެވެ.\nއަދި އޭނާގެ ތަޖުރިބާ ބޭނުންކޮށް ޕީއެސްޖީއަށް ކާމިޔާބު ހޯދައިދިނުމަށް ކުރެވެން ހުރި ހުރިހާ މަސައްކަތެއް ކުރާނެ ކަމަށްވެސް ބުފޮން ބުނެފައިވެއެވެ.\nއުމުރުން 40 އަހަރުގެ ބުފޮން އަކީ ދުނިޔެ ދުށް އެންމެ މޮޅު ގޯލު ކީޕަރުންގެ ތެރެއިން އެއް ކީޕަރެވެ،\n2001 ވަނަ އަހަރު ޕާމާ އިން ރެކޯޑް އަގަކަށް ޔުވެންޓަސްއާ ގުޅުނު ބުފޮން ވަނީ އެ ކްލަބަށް 656 މެޗު ކުޅެދީ 20 ތަށި އެ ކްލަބާއެކު ކާމިޔާބުކޮށްފައެވެ. އޭގެތެރޭގައި ނުވަ އިޓާލިއަން ލީގު ތަށްޓާއި ހަތަރު އިޓާލިއަން ކަޕް ތަށި ހިމެނެއެވެ.


Footboalha season June mahu fashan vaahka dhakkanee!\nފުޓްބޯޅަ ސީޒަން ޖޫން މަހު ފަށަން ވާހަކަ ދައްކަނީ!\nސޯޝަލް މީޑިއާގައި މި ދޭތެރެއިން އެނބުރިގެން ދިޔަ އަދި ސަމާލުކަން ހޯދި އެއް ވާހަކައަކީ، ރާއްޖޭގެ ސުކޫލް ބޮޑު ޗުއްޓި ޖޫން، ޖުލައި އަށް ބަދަލު ކުރުމަށް ތާއީދުކޮށް ހިޔާލު ފާޅު ކުރަމުން ދިޔަ މައްސަލަ އަށެވެ. ސަރުކާރުގެ ބައެއް މުއައްސަސާތަކުގެ އިސްވެރިންވެސް އެކަމަށް ތާއީދުކޮށް ވާހަކަ ދެއްކި އެވެ.\nރާއްޖޭގެ ފުޓްބޯޅަ ސީޒަންވެސް ޖޫން މަހު ފަށާ ގޮތަށް ޖެހިގެން އަންނަ އަހަރުގެ އޭޕްރީލް ނުވަތަ މެއި މަހަށް ނިމޭ ގޮތަށް ސީޒަންގެ ކަލަންޑަރު ބަދަލު ކުރަން އުޅޭ ކަމަށް ދަނީ ވާހަކަ ދައްކަމުންނެވެ. މި ވާހަކަތައް ފެތުރުނީ، މިދިޔަ ސީޒަން ނިމެން ކައިރިވެފައި ވަނިކޮށެވެ. ކުލަބުތަކުގެ މެނޭޖަރުންނާއެކު މިދިޔަ މަހު ބޭއްވި ބައްދަލުވުމެއްގައި އެފްއޭއެމުން ވަނީ، ރާއްޖޭގެ ފުޓްބޯޅަ ސީޒަން ފެށުން ޖޫން އަށް ބަދަލު ކުރުމާ ބެހޭގޮތުން ވާހަކަ ދައްކާފަ އެވެ. މިހާރު ރާއްޖޭގެ ފުޓުބޯޅަ ސީޒަންގެ ކަލަނޑަރު އެކުލަވާލަނީ ފެބްރުއަރީން ފެށިގެން ޑިސެމްބަރު ކުރީ ކޮޅަށެވެ. ނުވަތަ ނޮވެމްބަރު މަހު ފަހު ކޮޅަށެވެ. މިދިޔަ ދެ ސީޒަންގައިވެސް ދިޔައީ އެގޮތަށެވެ.\nއަންނަ އަހަރުގެ ފުޓްބޯޅަ ކަލަންޑަރު މިހާތަނަށް އެފްއޭއެމުން ހާމަކޮށްފަ އެއް ނުވެ އެވެ. ސީޒަންގެ ކަލަންޑަރު ހާމަ ކުރުން ލަސްވަމުން ދާތީ ބައެއް ފަރާތްތަކުން ވަނީ ކަންބޮޑުވުން ފާޅުކޮށްފަ އެވެ. ޖޫން މަހު ސީޒަން ފަށާ ގޮތަށް އެފްއޭއެމުން ބަދަލު ގެންނަމުންދާ ކަމަށް ދެކެވޭ ވާހަކަތަކާ ގުޅިގެން، ޖެނަރަލް ސެކެޓްރީ ހުސައިން ޖަވާޒު ވިދާޅުވީ ސީޒަންގެ ފެށުމުގެ މުއްދަތު ބަދަލު ކުރުމާ ބެހޭގޮތުން އެފްއޭއެމުން ވަކި ނިންމުމެއް ނިންމާފައި ނުވާ ކަމަށެވެ.\nޖަވާޒު ވިދާޅުވީ، ޖޫން މަހު ސީޒަން ފެށުމަށް ކުލަބު ތަކުން މީގެ ކުރިންވެސް އެފްއޭމްއަށް ހިޔާލު ހުށަހަޅާފައިވާ ކަމަށާއި ކުލަބުތަކާ އެކު ނޮވެމްބަރު މަހު ބޭއްވި ބައްދަލުވުމުގައި އެފްއޭއެމުން އެ ވާހަކަ ހުށަހެޅީ ހިޔާލެއްގެ ގޮތުގައި ކަމަށެވެ.\n"ޖޫންގައި ސީޒަން ފެށުމާ ބެހޭގޮތުން ވަކި ގޮތެއް ނުނިންމަން،" ޖަވާޒު ވިދާޅުވި އެވެ. "އެފްއޭއެމުން އެކަން ކުލަބުތަކާއެކު ހިއްސާ ކުރީ ގެންގުޅޭ ވިސްނުމެއްގެ ގޮތުގައި، އެއީ މީގެ ކުރިން ބައެއް ކުލަބުތަކުންވެސް އެ ހިޔާލު އެފްއޭއެމް އަށް ހުށަހަޅާފައި ވާތީ، ހުރިހާ ކުލަބެއްގެ ހާޒިރު ގައި އެފްއޭއެމުން އެ ހިޔާލު ހުށަހެޅުމުން ކުލަބުތަކުން އެކަމާ އިއުތިރާޒެއް ނުކުރޭ."\nޖޫންގައި ސީޒަން ފެށުމާ ބެހޭގޮތުން ވާހަކަ ދެއްކި ބައެއް ކޯޗުން އެކަމާ މެދު ފާޅު ކުރީ އިޖާބީ ހިޔާލެއް ނޫނެވެ. ސީޒަންގެ ފަހު ކޮޅު ނިއު ރޭޑިއަންޓަށް ކޯޗު ކޮށްދިން ސޮބާހް މުހައްމަދު އިބްރާހިމް ބުނީ، ރާއްޖޭގެ ސުކޫލު ޗުއްޓީ ވަކި ދުވަސްވަރަކަށް އޮވެފައި އެދުވަސް ވަރުގައިވެސް ސީޒަން ކުރިއަށް ގެންދިއުމުގެ ބޭނުމެއް އޭނާއަށް ނުވިސްނޭ ކަމަށެވެ. އަދި އަންނަ އަހަރު ސީޒަން ޖޫންގައި ފަށާނަމަ "ޖަނަވަރީން ފެށިގެން ޖޫން މަހާ ހަމައަށް ކުޅުންތެރިން އަތް އުރާލައިގެން ތިބެންވީތޯ." ބުނެ ސޮބާ ވަނީ ސުވާލު އުފައްދާފަ އެވެ.\nގްރީން ސުޓްރީޓްގެ ކޯޗް އަލީ ސުޒޭން ވަނީ، އަންނަ ސީޒަން ޖޫންގައި ފަށާ ގޮތަށް ވާހަކަ ދައްކަނީ، ރާއްޖޭގެ ކުލަބުތަކަށް އަންނަ އަހަރު އޭއެފްސީ ކަޕަށް ނުދެވުމުގައި އެފްއޭއެމްއަށް ހެދުނު ގޯސް ރިކަވާ ކުރުމުގެ ގޮތުން ކުރާ ކަމެއް ކަމަށް ބުނެ ތުހުމަތު ކޮށްފަ އެވެ.\n"އަންނަ އަހަރު ސީޒަން ޖޫންގައި ފަށާ ވާހަކަ އަޅުގަނޑުވެސް އަޑުއެހިން، މީގެއިން ދިވެހި ފުޓްބޯޅައަށް ވާނީ ކޮންފައިދާއެއް ބާއޭ، މިއީ ވަރަށް ބޮޑު ސުވާލެއް،" ސުޒޭން ވާހަކަ ދެއްކި އެވެ. "އެކަމަކު މީގެ އެންމެ ބޮޑު ވިސްނުމަކަށް ވެދާނެ، މި އަހަރު އޭއެފްސީ ކަޕުގެ ރަޖިސްޓްރީ ނުވި ޓީމުތައް އަންނަ އަހަރުގެ ސީޒަން މެދު ތެރޭގައި ވީމަ (ދެން އަންނަ އަހަރު [2020 ވަނަ އަހަރު] އޭއެފްސީ ކަޕަށް ހަމަ މިއަހަރު ލީގުން އޭއެފްސީ ކަޕަށް ޖާގަ ހޯދި ދެ ޓީމު ފޮނުވުން."\n"އޭގައި ކޮބާތޯއޭ އެމީހުން [އެފްއޭއެމް] ހެދި ދިރާސާއަކީ، ޖޫންގައި ފަށައިގެން ކޮން އެޑްވާންޓޭޖެއްތޯ އޮތީ، މިއީ ހަމަ ސުވާލު ކޮށްލަން ޖެހޭ ކަންތައްތައް، ކޮންކަމެއްތޯ މަދުވެގެން ޖޫންއަށް ލަސް ކުރަން ޖެހެނީ، އަދިވެސް 2019 ވަނަަ އަހަރުގެ ސީޒަން ރަނގަޅަށް (ފެބްރުއަރީ ގައި) ފަށައިގެން ގޮސް ނޮވެމްބަރަށް ނިންމާފައި އޭއެފްސީ ކަޕުގައި ދެން އަންނަ  ވަނަ އަހަރު ބައިވެރިވާން ޓީމަތަކަށް ފުރުސަތު ދީފައި، މިކަމެއް ނޫންތޯ ކުރަންވީ."\n"ކުއްލިއަކަށް ހެދުނު ގޯހެއް އެއީ ރަނގަޅު އެއްޗަކަށް ހަދަންވެގެން ފުޓްބޯޅަ ސީޒަން (އަހަރުގެ) މެދަށްލައި، ބައިވަރު އެކަހަލަ ކަންތައްތަކެއް ކުރަން ޖެހުން މިއީކީ ގަބޫލު ކުރެވޭނެ ކަމެއް ނޫން، އަޅުގަނޑު މިކަމުގައި ކުރެވެން އޮތް ހުރިހާ ކަމެއް ކުރާނަން ފުޓްބޯޅަ ސީޒަން ޖޫންގައި ނުފަށައި ވާނެ ގޮތެއް، އެއީ މިކަންމީ އެއްވެސް ގޮތަކަށް ފެއާ ގޮތެއް ނޫން."\n"ދިވެހިރާއްޖޭގެ ކުޅިވަރާ ބެހޭ ހުރިހާ އެންމެން މިކަމަށް ސަމާލުކަން ދޭން ޖެހޭނެ އެއްގޮތަކަށްވެސް ފުޓްބޯޅަ އެސޯސިއޭޝަނުން ބޭނުންހައި ގޮތަކަށް ސީޒަން ފަށަން ދޫކޮށްލައިގެން ނުވާނެ، އެއީ ދިވެހިރާއްޖޭގެ ފުޓްބޯޅައަކީ ހަމައެކަނި އެސޯސިއޭޝަނަކާ ގުޅުންހުރި އެއްޗެއް ނޫން، އެއަށްވުރެ މާ ބައިވަރު މީހުންނާ ގުޅުންހުރި އެއްޗެއް، އެހެންވީމަ އެހެން ކުއްލިއަކަށް ޖޫންގައި ސީޒަން ފަށަނީއޭ ބުންޏަސް އެކަން ބަލައެއް ނުގަނެވޭނެ."\nނިއުރޭޑިއަންޓް އެފްއޭއެމް ޓީސީ


Mauloomaathu Haama Kurumuge "Ranvana"3Idhaaraa Akah - Vaguthu\nމަޢުލޫމާތު ހާމަކުރުމުގެ "ރަންވަނަ" ތިން އިދާރާއަކަށް\nމަޢުލޫމާތު ހާމަކުރުމުގެ "ރަންވަނަ 2018" ތިން އިދާރާއަކުން ހާސިލުކޮށްފިއެވެ.\nެއެގޮތުން މިނިވަން މުއައްސަސާތަކުގެ ތެރެއިން "ރަންވަނަ- 2018" ހާސިލުކޮށްފައިވަނީ، އެންޓި-ކޮރަޕްޝަން ކޮމިޝަނެވެ. އެންޓި ކޮރަޕްޝަން ކޮމިޝަނުން މި މަޤާމު ހޯދާފައި ވަނީ އެ ކަމަށް ހުޅުވައިލި ފުރުޞަތުގައި އެ ކަމަށް އެދި ހުށަހެޅި އިދާރާތަކާ ވާދަކޮށް މަޢުލޫމާތު ހާމަކުރުމުގައި މިނިވަން މުއައްސަސާތަކުގެ ގިންތީން އެންމެ މަތިން މާކްސް ހޯދައިގެންނެވެ. މިއީ މި އިނާމު އެ ކޮމިޝަނުން ވިދިވިދިގެން ހޯދި ތިންވަނަ ފަހަރެވެ.\nމިއިދާރާތަކަށް "ރަންވަނަ" ހަވާލުކޮށްދެއްވީ، ހަފުލާގެ ޝަރަފުވެރި މެހުމާނު، އޮޑިޓަރ ޖެނެރަލް ޙަސަން ޒިޔަތެވެ.


Beyru teacherun gena'ee Dhivehi teacherun nulibumun: Education | Jazeera\tބޭރު ޓީޗަރުން ގެނައީ ދިވެހި ޓީޗަރުން ނުލިބުމުން: އެޑިއުކޭޝަން - Jazeera\nސްކޫލްތަކަށް ބޭރު ޓީޗަރުން ގެނައީ ދިވެހި ޓީޗަރުން ނުލިބުމުން: އެޑިއުކޭޝަން\nމަރިޔަމް ނިމާ ހަސަން June 23, 2021 553 views1\nމިނިސްޓަރ އޮފް އެޑިއުކޭޝަން ޑރ. އައިޝަތު އަލީ -- ފޮޓޯ: ވަން އޮންލައިން\nކެރެލަގެ ނޯކާ ރޫޓްސް މެދުވެރިކޮށް ބިދޭސީ ޓިޗަރުން ރެކްރޫޓް ކޮށްފައި ވަނީ ދިވެހި ޓީޗަރުން ނުލިބުމުން ކަމަށް އެޑިއުކޭޝަން މިނިސްޓްރީން ބުނެފިއެވެ.\nއެ މިނިސްޓްރީން ނެރުނު ނޫސްބަޔާނެއްގައި ބުނީ ކެރެލާއިން ގެނެސްފައިވާ5އަރަބި ޓީޗަރުންނާއި5ޤުރްއާން ޓީޗަރުން ރާއްޖޭގެ9ސްކޫލްއެއްގައި ކިޔަވައިދެމުން އެބަގެންދާ ކަމަށެވެ. އަދި މި ޓީޗަރުން ހޯދީ މި މާއްދާތައް ކިޔަވައިދޭނެ ދިވެހި ޓީޗަރުން ހޯދުމަށް އިއުލާނުކޮށް، ޓީޗަރުން ލިބިފައި ނުވާ މަގާމުތަކަށް ޓީޗަރުން ހޯދުމަށް އެކި ގައުމުތަކުގެ ހައިކޮމިޝަން ތަކުގައި އެހީތެރިކަމަށް އެދިގެން ކަމަށެވެ.\nއެގޮތުން މި ޓީޗަރުންނަކީ އިންޑިޔާގެ ހައިކޮމިޝަންގެ ފަރާތުން، އިންޑިޔާގެ ސަރުކާރުން ސްޕޮންސަރ ކޮށްފައިވާ އިންޑިޔާގެ ރެކްރޫޓްމަންޓް އޭޖެންސީ އެއް ކަމަށްވާ ނޯކާ ރޫޓްސް މެދުވެރިކޮށް 2020 ވަނަ އަހަރު ރެކްރޫޓްކޮށްފައިވާ ޓީޗަރުން ކަމަށް އެޑިއުކޭޝަން މިނިސްޓްރީން ބުނެއެވެ.\nއެ މިނިސްޓްރީން ބުނީ މި ޓީޗަރުން ރެކްރޫޓް ކުރުމުގެ ކުރިން، މި ދާއިރާއިން ރާއްޖޭގެ މުދައްރިސުން ތަމްރީނުކުރާ މަރުކަޒުތަކުގައި ކިޔަވާ ދަރިވަރުންނާއި ވެސް ވާހަކަ ދައްކާ، މުދައްރިސުންގެ ދަތިކަން ހުރި ރަށްތަކަށް ދެވޭނެ ފަރާތްތައް ލިބޭތޯ މަސައްކަތް ކޮށްފައިވާ ކަމަށެވެ. ނަމަވެސް ޓީޗަރުން ނުލިބި ގިނަ ދުވަސްތަކެއް ވެއްޖެނަމަ ދަރިވަރުންގެ ކިޔެވުމަށް ނޭދެވޭ އަސަރު ކުރުމުގެ ބިރު އޮތުމުން އެ ފުރުސަތު ބިދޭސީ މުދައްރިސުންނަށް ދިނީ ކަމަށް އެޑިއުކޭޝަން މިނިސްޓްރީގެ ބަޔާނުގައި ވެއެވެ.\nއެ މިނިސްޓްރީން އިތުރަށް ބުނީ ބިދޭސީ ޓީޗަރުން ތިބި މަގާމުތަކަށް ދިވެހި ރާއްޖޭގެ ޓީޗަރުން ތަމްރީނުކުރުމުގެ މަސައްކަތް މިހާރު ފަށާފައިވާ ކަމަށެވެ. އަދި ދިވެހި މުދައްރިސެއް ލިބޭ ނަމަ ލޯކަލައިޒް ކުރުމުގެ ޕޮލިސީގެ ދަށުން އެ މަގާމްތަކަށް ދިވެހިން އައްޔަން ކުރާނެ ކަމަށް ވެސް އެ މިނިސްޓްރީން ބުނެއެވެ.\nމިނޫހުން ބަލާލަދީބަލަ ކިތަށްވަގުތީދިވެހި ޓިޗަރުންގެންގުޅޭބާ. އެމީހުންނަށް ދެނީ ވަރަށްކުޑަމުސާރައެއް. ވަގުތީކިޔަސް ދާއިމީ ބޭރުމީހަކު ކުރާމަސައްކަތްކުރޭ. އެކަމުބޭރު މީހާއަށް 15000 ރުފިޔާގެ މުސާރައެއްދީ. މީދިވެހިންނިކަމެތި ކުރަންކުރާކަންކަން. ދިވެހިން ކުއްލިޔަކަށް ވަޒީފާތަކަށް ނުލިބުނީ ކީއްވެބާ. އާސުކޫލުތަކެއްހުޅުވީބާ. ކުރިންސުކޫލުތަކުގައި ކިޔަވާނުދެނީބާ\nބޭރު ޓީޗަރުން ގެނައީ ދިވެހި ޓީޗަރުން ނުލިބުމުން: އެޑިއުކޭޝަން